Lifan-Z/Chinese-poetries-txt huggingface dataset:
堪舆亨会接洪基，郁郁葱葱动紫微。理契弈秋专国手，德兼周武一戎衣。恩言下浃皆中道，帝意终潜复九围。升济群生归大业，同心亿万仰天威。
晓云绀瓦不飞霜，瑞霭融春十月阳。电绕璇枢开上瑞，虹流华渚叶珍祥。威腾紫塞天骄外，日拱苍龙阙角傍。今岁泰坛伸谒款，是宜万寿咏无疆。
新规杰阁倚苍峦，地拱天成十二栏。但觉星辰来广漠，不知步武切高寒。春风先到黄金阙，皓月常临白玉槃。曾侍威颜香案末，邃瞻旒扆瑞云端。
九霞深借晓光披，粟粟轻红荫碧枝。不逐秋香匀菊艳，要烘花色并彤墀。凉云收雨颁慈惠，宝幄中天拜宴私。折得一枝恩所赐，喜如初挂绿衣时。
晓传清警出龙楼，八骏腾骧下斗牛。铁骑屯云朝障殿，羽林扈跸拱凝旒。暂迂玉趾临三楚，便觉荣光焕九州。恢复故疆知默定，已看森索坠旄头。
松篁深靓隠新宫，十六清真位位同。笙鹤似临三境上，珮环应下五云中。烟霞顿隔尘寰路，道德追还太古风。固已群仙资圣寿，嵩呼益愿祝尧聪。
墨敕双驰侍帝傍，何堪窘步入明光。退风久作翻风翼，倦客何能久客梁。野寺残僧思缓步，断桥流水忆寒香。何时裋褐携筇去，数里松声细麦冈。
生逢艰苦念无前，扈圣犹悲易水壖。知效一官常自愧，死须五鼎遂身先。颇收姓字朝廷上，宁复功名日月边。军旅固非平日事，愿将余力从櫜鞬。
长淮矫首得遐观，犹记当年获奉銮。万马饮淮貔虎肃，六师扈跸水云寒。欣瞻幕府莲依水，慨念神州李下冠。狼望已销归庙略，更持韵语访任安。
稍陪酬唱与荣观，声并琳琅和八銮。可但文华迎日丽，自然符采照人寒。笑谈殊喜亲犀麈，接侍终惭戴鹖冠。公等雍容瑚琏器，骞腾行见近长安。
右府登车竦听观，皎如玉韵叶和銮。清薰已解南风愠，和气先舒易水寒。行李喜陪金虎节，移文应閟竹皮冠。愿看归去为霖雨，天下苍生在谢安。
泗滨怅望草连云，眼暗凄尘祇断魂。香火固难寻宝塔，云烟时复见沙墩。五更悲壮眠难熟，一片荒寒晓更昏。往事兴怀今二纪，道傍父老岂儿孙。
与客西游历汴都，荒寒不复见吾庐。只今黯黯尘埃起，当日葱葱气象无。虽觉人情犹向化，不知天意竟何如。遥思阊阖西边路，一夕飞魂绕故居。
黠虏窥边久未恭，天王清跸殄元凶。军威早已闻三捷，喜色遥知动六龙。师旅夙严新号令，版图行复旧提封。中兴大业书歌咏，愿刻浯溪颂九重。
仗节亲宣诏语还，敢期幼稚得重看。铁衣冷桂龙鳞静，宝剑高藏玉彘寒。兵甲从今挽河水，儿孙力与复儒冠。清闲放意山林下，老援何能更据鞍。
黔黎谁识迓衡功，赤白囊闲寝燧烽。史不绝书称上瑞，地无遗利足三农。已闻奠玉祠真室，未见泥金款岱宗。七十二君梁父禅，何时展采更东封。
不毛山海尽梯航，德洽重熙圣祚昌。万国鼎新周礼乐，千官星拱舜衣裳。惠沾圜土恩波阔，德及昆虫化日长。天地至和昭感格，比闻甘露降番阳。
文经武纬致尊荣，功德崇高不可名。草檄预闻全国势，按图行见复都城。衮衣三总郊丘礼，黛耜初亲帝藉耕。过眼蓬莱几清浅，凝神治道自长生。
上公翊戴肃朝绅，衮绣趋庭下帝宸。一德格天瞻相业，密云不雨协郊禋。初筵宠锡清都奏，和气融随明日春。成算自应同寿算，两河黎庶待陶钧。
巨德元功凤应韶，屏风隔坐翊昌朝。星辰循轨三阶正，钟鼓重新一气调。活国工夫归断断，炼形真一已飘飘。芒鞋门下尘埃客，拔宅惟看上紫霄。
岁躔回次拱台星，麟阁仪刑首万英。钟阜堂堂分秀润，淮波衮衮湛清明。铺张治具调元化，整顿皇纲抚有生。鹤驭它时赤松伴，丹砂九转待功成。
薰风拂拂下槐庭，师帅膺时奠四溟。代北家声今嗣业，淮南草木亦知名。阵前铁马三军勇，肘后金丹九转成。立国宗臣宜寿考，阴功篆玉定长生。
杪冬庆阀绮云浮，挺育文英气夺秋。乌府暂烦安远俗，龙骧方倚破奸谋。三吴遂奠时巡驭，四海咸瞻入告猷。何止阴功钟五福，岩廊已识济川舟。
庆阀当年侍从臣，传家今见石麒麟。瑶觞初过菖蒲节，碧海聊观荔子春。超逸绝尘髯政事，暑天汤餠魏簪绅。祝公千百松筠寿，常对团团月色新。
环碧亭前碧玉枝，森森连璧揖多姿。节涵宿雨苍龙并，梢舞晴云翠凤差。架雪凌霜俱有志，怀仁抱义本同时。戚垣密协如苞瑞，盛事应先黼扆知。
龙顾初闻辟纵观，尽收清胜閟高寒。四围列岫飞云静，十里平湖碧照宽。麈尾有言皆灌顶，尘中无路不惊湍。东岩端作东山望，行为苍生起谢安。
卜筑清幽远市尘，一川窈窕静松筠。下临城郭千门晓，中有轩窗五亩春。游艺本图佳客语，好贤不觉主人贫。我来登览秋风晚，喜揖清言月色新。
东山雅望意雍容，养素璇题振道风。賸贮琴书供啸咏，更新窗户不青红。数峰吴越登临外，千里江山指顾中。玉碾碧天冷无际，中秋莫放酒杯空。
汉水无波楚岫青，归来风月久经营。要亲稼穑资三径，已试韬钤息五兵。卖剑买牛聊适意，扬鞭敲𩍐暂忘情。祇应未稳耘耔乐，褒诏行需父子荣。
爽垲幽居抵万金，东西领略水云深。江山入坐清无暑，文史销闲静有琴。何处菱歌烟艇雨，最宜秋月海潮音。主人占得林泉乐，本有江湖一片心。
君家作屋拟虚舟，想见低窗事事幽。竹干巧同樯影直，帘波寒并水光浮。五湖烟月应无意，四海风尘计少留。挂旆天山端有待，要凭巨楫济横流。
路边小舍静无泥，风入松杉绿满枝。溪抱回堤山抱屋，舟藏曲港竹藏篱。主人野性留应懒，倦客闲情去辄迟。内讼尘埃犹仆仆，厚颜如奉北山移。
密密帘垂映柁楼，济川聊此舣虚舟。群经列坐供游息，巨浪掀天得罢休。猿鹤依栖知有地，儿童遗坠且无忧。业成一棹黄金阙，稳上鳌头拜冕旒。
田田东作衬柴关，湿碧吹青一望间。已许倾心常向日，尚容高卧且怀山。光风春动方崇蕙，沆瀣宵零可驻颜。要是耕耘在毛墨，图书佳客乐余闲。
西成高凿一轩通，荷盖吹凉入坐中。新月不妨回夜色，有秋何止阅年丰。直须落日红无际，剩看群山翠扫空。更约他年身退后，披襟来此揖凉风。
千岩万壑碧嶙峋，密有双成瑞此君。破箨猗猗联绿玉，并梢袅袅舞清薰。巧穿怪石嵌空地，色映虚亭窈窕云。比节合心皆美事，孤高殊喜不同群。
轩外萧骚静碧云，有来君子助通津。烟幢羽盖诚销暑，玉轴牙签不受尘。解箨竹林宜琐碎，漙梢风露献清新。茶瓜雅纳开怀客，俱喜高材似主人。
晓驱羸马踏尘埃，喜见前关亦快哉。几启双扉迎晓日，未妨斜月掩苍苔。声摇沙塞可无此，翠锁城埤寒未开。趁得鸡鸣也须度，弃𦈡不是俗人来。
海内知名第一流，诗从伟度破优柔。知公少驻抟风翼，念我都如露地牛。解腊天容先布暖，得春梅意小迟留。红穿碧甲聊随俗，不奈心惊雁过楼。
谪仙风骨今何如，自我不见三年余。双眸如电尚可想，两鬓欲雪今安无。干戈塞路军麾满，骨肉避地星散居。未知草堂可归否，有使可寄平安书。
丹地清江若有期，卜居仍俯小涟漪。颇怜松竹无多地，祇顿琴书已近篱。久雨不妨田要润，暂凉真与病相宜。何当去此炎歊酷，日待风高脱叶时。
一笑相逢语上方，水云旗迹觉清凉。未论方丈葛藤话，且喜斋厨蔬笋香。闲拄瘦筇随意立，却愁款段入城忙。宿山更作他时约，枕簟茶瓜冷不妨。
山绕蒙庵十里阴，两翁逸驾每骎骎。人随衡雁野云薄，梦绕鳄溪秋水深。别后诗章清有思，向来游处賸关心。何妨一笑云萝上，小约湖边特特寻。
縠水柯山隔几年，又来辇毂拜云天。东西南北任造化，甲乙丙丁皆宿缘。老境精神惟坐卧，故居松竹想清妍。岂如溪上木中子，日饮溪光今地仙。
晓随幽径踏行云，拄颊南山眼界新。马上客尘良自笑，山中梅意欲惊春。清愁有底能随酒，世道何方可问津。赖有诸公同一笑，得舒软语话情亲。
无双佳誉久腾芳，暂解繁机下帝旁。举世不能容直道，清时聊欲款江乡。修涂按辔三秋雨，别殿陪祠一炷香。顾我辱知门下久，语离清泪洒沧浪。
里巷风和递晓驺，高轩见顾识英猷。挥犀唾玉闻乡语，对酒看花话旧游。殊喜故家青玉案，方承大问翠云裘。愿持相业天钧上，箕颍重为第一流。
先生声彻大明宫，顾肯驰驱与俗同。但得琴书娱白日，何须鞭帽犯朝风。未容倦客寻源去，应谓斯人底死穷。它日云林陪杖屦，款承愿辈嗫嚅翁。
茅土真封辅帝畿，天潢近派冠彤墀。当机久契拈花笑，示病何劳阖国追。北阙暂违文石陛，西风正是菊花时。瘦筇短褐他年去，洗雨蒙烟访习池。
从来吴蜀势相亲，制阃今勤侍帝臣。可但覆瓯称直道，暂烦分陕济斯民。剑关日下山河重，井络天开号令新。圣主遂宽西顾念，遨头正及锦江春。
闽浙相望一寸心，鸰原落寞叹孤音。五年情话空相忆，千里闲门肯见寻。只拟连床常对语，岂堪垂老更分襟。它时果许邻幽筑，莫倦天台尘土深。
圣主东南眷念劳，绣衣行部辍名曹。喜寻物外人多竺，应遇山中相有陶。丹笔不摇吟笔健，颓风顿革古风高。如何大展安邦手，勿使鲸鲵弄海涛。
生灵涂炭帝兴怜，揽辔公应愿着鞭。禹贡山川仍旧贯，汉时户口失残编。交征夷夏疑非古，积弊公私不记年。且乞韩州风信好，二君归计托楼船。
乘传逆知怀抱开，壁门春晚静尘埃。萱明子舍虽云乐，檄愈头风得屡催。横槊便知威黠虏，指踪端复赖长才。维持江左风流在，富贵行看正鼎来。
艰垒师行遂坦夷，中兴仍待老文辞。上公固已虚油幕，硕画旋看赞鼎司。气隔龙荒朝陇蜀，令严虎旅肃旌麾。风声鹤唳天威振，会见棋余折屐时。
清润丰姿玉不瑕，篇章典重见词华。韬钤小试诸侯幕，事业共称丞相家。蓬阁昼长宜笑咏，山阴春早已鶑花。凤池自是风流在，行见金门帽带斜。
情文俱至接交亲，折节如君未有邻。垂棒不妨希孟德，荣亲当复比安仁。碧云斜日羊山路，黄叶西风鳄水滨。嗟我殊乡远良友，尚堪病眼看征轮。
苕溪霅水接云沙，秀气全钟化鹤家。三语固知油幕近，八吟不觉石渠赊。庭亲戏彩心应悦，路近乘槎梅已花。一意相期升馆殿，三年倚玉愧蒹葭。
此身江海一浮沤，遇坎乘流莫预谋。莱子奉亲真是乐，塞翁失马定无忧。关山照眼长安近，裘褐生香鳄水秋。隠忍功名丈夫事，行知富贵自相求。
送客天台不上船，东风款段喜扬鞭。山容阁雪晓犹冷，花色烘云春正妍。垅上麦芒犹绿嫩，枝间梅子渐青圆。有怀阁老应诗罢，尽卷珠帘按管弦。
台岳相逢麋鹿墟，识公风骨秀而癯。山林访道诚多切，云水期真进所如。炉鼎丹砂知炼己，关河霜霰不妨渠。它时应有衡阳雁，莫忘南来一纸书。
道人丰骨出埃尘，玉颊双红烂熳春。金液密传张果老，黄庭曾授赤明民。秋来行李林泉好，雨后云山意气新。顾我年华已垂尽，余龄薪水愿相亲。
早觉人间万事非，便寻幽远净征衣。每嗟老境难辞老，政使归时未得归。物外无思皆妙道，尘中有患更危机。羡君行李翩然去，琼阙从兹两子微。
见说当年梦甚真，公今高步挹清尘。经传桐柏兼三洞，名在明廷接万神。马过越山资浩气，花飞剡水正残春。白云二友皆仙士，晤语多应一笑频。
频向长亭折柳枝，客中送客动愁思。未论莲社重分袂，第喜牙璋再把麾。旁塞兵民须旧德，长淮风月待新诗。行看紫诏求耆宿，正是霜天清晓时。
萝月溪云各未阑，它时薪水肯相安。家依梵刹钟磬静，路近台山松桂寒。横槊胜流公远诣，观澜逸兴我难看。归时一棹宜须早，趁取薰风荔子丹。
华宗丰度蔼长云，一笑相逢契懒真。岂但金兰如旧分，固应俞扁是前身。久为辇毂缁尘客，欲趁龙园茗碗春。顾我华颠今放迹，水边林下愿相亲。
汪汪陂量有家声，文擅区中世典刑。别去十年头已白，相逢一日眼犹青。君裁短后姑假道，我访内丹殊不经。萝月风櫺传古锦，无令簿领困周星。
苹满烟沙柳满洲，绿荷风软转船头。归篷亟作恁么去，许事肯令如是休。自有文章追洛下，莫缘誉处厌糟丘。君能坐致钱流地，行达通明十二旒。
暂辍京尘扰扰间，一鞭行色冒春寒。梅花细雨资能赋，野水遥山好据鞍。引道颇闻辞魏阙，觅官况可近长安。掀髯西笑归宜早，应及莆闽荔子丹。
忠孝传芳在一门，双旌光动小阳春。柯山瀫水聊均逸，石室龟峰定可人。紫诏密尝符夙梦，朱轓果见抚斯民。故家未有如公者，自致勋名侍帝宸。
一时耆旧尽英游，玉节迎銮暂少休。不以秦人视越瘠，载驰楚尾与吴头。两淮浓被钟离政，一水聊萦杜若洲。行见锋车还禁橐，已看仁化浃鱼鸥。
老去心情故倦游，直诚自许赋休休。清流固已久绝望，白发只今空满头。软语每思挥玉麈，寻源便欲过瓜洲。他年一棹烟江雨，有愧轻轻不下鸥。
绝叹当年故作痴，水边林下欲清非。未应阮籍涂穷惯，自是王通世念微。仗节旧闻英槩伟，挂冠惜与壮心违。起予径办从公物，一䩫芒鞋一衲衣。
耕隠春江水尽头，一廛已自鄙通侯。好辞遽作春半别，归意欲兼天际流。我尚未栽三径竹，君能先泛五湖舟。要来便作乘风客，莫使烟光有许愁。
公家绣户压城垣，物采随时入懒轩。人倚层楼风满槛，江涵秋影月当门。賸闻芗渌罗襦丽，醉看金荷烛影昏。可但颓然信真率，亦思秀句得重论。
与公缁素两无成，世路低回窘墨绳。弱羽机缯怀畏避，孤根霜雪厌侵凌。未须神秀终齐雪，好嘱维摩且判凭。喜读师诗破尘坌，了如松雪拂人膺。
下帷闻说尽英奇，赋就三都墨未醨。分比楚兰同讲学，文逾荆玉不遐遗。豹藏烟雾聊相与，蚌剖珠玑要及时。龙虎他年题淡墨，绿衣皂盖看风姿。
寓居萧寺憩衰迟，得酒宁论浊与醨。闲里风光常自喜，暑中人事弃如遗。一溪烟水渔乡后，万叠苍山月上时。竹杖芒鞋田岸久，稻花细细岁丰姿。
年来学稼似樊迟，惟有农功每不醨。事与本心虽自适，病随老境岂相遗。我方枕簟和云住，公正风幡撇地时。林下相逢笑相领，一枝筇竹水云姿。
使君幽讨遍禅林，名动三台殿阁清。稍赋诗章回好色，坐令草木有佳声。政须膏泽随轩至，未碍隼旟冲雨行。争写雄文惟恐后，喜兼和气满重城。
贼马凭凌势怒号，铁衣夜挂映征袍。谨严甲士方超距，森索妖星绝绎骚。横槊赋诗虽昔事，枕戈待旦敢徒劳。公诗一洗烟尘气，愧甚横行不鼓刀。
吾侪此道竟须伸，抱负堂堂况不伦。每喜高才皆正论，异时公议有廷臣。落花流水方愁客，细雨轻寒不着人。且力韬钤加强饭，未须俯首叹湮沦。
闻道山炉一炷香，三余常得寸心降。直须了取诗千首，始可闲期璧一双。梅润未能排絮帽，日阳只拟上云窗。𥩟公纳锡充前列，毋使迟迟出九江。
宿云浓澹弄空明，桃李吹香雨屡经。燕识旧巢犹颉颃，枝骈新绿尚芳馨。力田须待年多黍，知病好寻参与苓。莫为无家动乡思，且筹杰论献明廷。
挂冠十载水云乡，忽奉新诗助发扬。老境不能寻汗漫，圣时欣服值虞唐。喜君均佚琳祠乐，愧我初无袜线长。它日林泉傥相觅，一蓑烟艇洞庭霜。
当年壮志作三军，扳马曾同幕下宾。欲试韬钤毘庙算，便期鹰隼出风尘。暮年岁月嗟残景，一水波涛有故人。端谓题舆因卜筑，不应佳句尚悲辛。
郊亭十里绕风漪，一鉴光涵万象微。胜址几年因事废，遗芳今日识公归。凤山前直供晨翠，鲸海旁连涨夕晖。少并江湖鱼钓乐，绿蓑青笠鳜鱼肥。
峙玉层冰莹肺肝，秉钧风节素岩岩。交河谕旨师无战，榆塞宣恩俗旧衔。成算已功休大树，洞章咏志发幐缄。斯篇疾读林宗意，快甚长风破浪帆。
世间群盗脍人肝，避地方图水石岩。客有绿林嗟路阻，书无黄耳欲何衔。雨推溪柳金方重，春入江梅玉半缄。永念陆趋今弗获，垂云安得倚天帆。
昔年壮气激肠肝，锦带吴钩鄙隠岩。喜试轻裘裁白纻，笑追落日试重衔。愁随草色人千里，谁附文期信一缄。会待腥膻扫巢穴，舳舻北首挂征帆。
海色琉璃照我肝，何疑飞电掣晴岩。山留画鹢风从怒，珠炯翔龙夜亦衔。莲社经徒能摘句，玉川茶兴自开缄。从来筏喻今饶益，杯渡须知鄙铁帆。
北客南来尘土甚，沿沂正欲泳清深。舟行云驶方求问，鹤怨猿惊不可寻。缝掖颇闻临泮水，沧浪应许听挐音。果容请问期先报，太岁何时合守心。
胡骑连年颇内侵，胡尘漠漠翳高深。何当固赵如颇牧，遂佐兴宛破邑寻。尚想鼓旗延大敌，要须风鹤有余音。秋高马健予方病，只有丹枫可照心。
生理空疏坐久闲，聊随云影下吴山。驱驰斗粟应怜我，勉强人情亦厚颜。浊酒淳漓元不较，梅花的皪欲同攀。行行小艇撑寒碧，剡夜无妨共载还。
咫尺高斋未一嬉，病身坐苦废巫医。但能料理扶衰药，岂复狂吟乱道诗。秋热正随残暑炽，新凉如与故人期。唯应共此江蟾白，万顷风漪月上时。
从来受性岂其天，遇物常随处处缘。未病遽为辞职去，欲归亟引挂冠年。冒寒须放寻梅步，更窘常留买药钱。恩许天台遂幽筑，清风一棹送归船。
公才祇合在瀛洲，一笑何能欲枕流。日者简书成六凿，天其盘错到三休。栏干静倚江涛阔，舟楫冷摇烟雨秋。大手家风传相业，高情莫易搅清愁。
梅风欲转白苹洲，一笑忘怀接胜流。公已吉祥求止止，我方奔走觅休休。故山应有猿鹤怨，壮节但随蒲柳秋。荐读公诗固三叹，从今可但破牢愁。
老境从远事事慵，却寻幽刹寄年丰。本无虚舍能回暑，赖有疏篁可致风。臭腐固尝忘物化，箪瓢宁复较天穷。向来习气端如故，经醉犹能间一中。
平生闻说于门贵，远业传家见此贤。妙誉逐风来不竟，美才制锦谅随缘。一言悟主君须得，百巧成穷我可怜。坐想临平山下路，小舟如叶月如川。
昔日连墙事可嘉，固应屡见雪中花。稍收帢帻山房景，欲学孤山处士家。把酒要陪高士醉，临风未觉此心遐。销闲只与山为伴，坐数比邻再及瓜。
昔时意气控云霄，老矣方能造治朝。一日暂违文石陛，十年空采越山樵。歌传楚些聊供醉，鬓点吴霜未肯销。三叹公诗话京洛，起予乡思欲扶摇。
喜见丰姿眼倍明，从来事事胜公荣。相望震泽三江水，便隔秦关万里情。连茹搢绅游北阙，如公文采似东京。举觞喜共留春住，为读新诗一座倾。
五年相别改形容，又向潮阳识飓风。萧散喜君真有道，驱驰如我久无功。一鸣遂堕尘埃里，九死余生患难中。吊影自怜仍自放，钝根不复就磨砻。
客里羁情厌九迁，相逢赖有故人贤。见贻劳苦平生句，如诵中和乐职篇。江左风流从昔著，日边事业向来传。祇应好语盈编简，并待秋风送锦笺。
泉南幕府峻华迁，不涉铨曹已自贤。悟物颇闻才半偈，受知顾岂待三篇。青连山顶行行去，香度莲腮细细传。郊外高情想夷旷，诗成无惜襞云笺。
本期雅奉水云心，况有伽陀冠二林。海蚌得来珠莫剖，荆山凿处玉难寻。翛翛真隠渐方丈，曳曳闲云渺故岑。回首瑞峰空在望，只容俯首听挐音。
向来衰病倦年华，坐卧颓然静不哗。只拟闲时忘往事，了无好语继余霞。屡哦物表云笺句，一扫空中睡眼花。每到思丰如奉诲，结茅喜近梵王家。
念公事业未能归，莫厌京尘化客衣。游子固闻怀楚玉，垂堂应每倚荆扉。仲舒正尔宜投策，丘嫂从渠不下机。他日秋风雕鹗便，雍容车骑更光晖。
老我驱驰未得归，山中空挂薜萝衣。三台胜地松连菊，五亩幽居竹映扉。黄卷青灯真我事，鲈鱼白酒亦天机。骚人往往秋多感，莫向登临叹落晖。
诚心接物定吾曹，蔼蔼风期意甚高。每谓交梨同火枣，何殊兔角与龟毛。道真不契君宜问，来日无多我岂逃。但喜夔龙今迅召，东风连日雨如膏。
庵扉深向白云隈，尘外朋游首重回。三叠琴心融内景，一窗宴坐蕴真胎。雨催芝术依微绿，花发菖蒲积渐开。寄语道人端有待，莫留水榭与风台。
光景飞驰疾去波，别来秋色换春和。真铅未有三花验，岁籥虚嗟十载过。诗句惊人增感发，水云留处恐蹉跎。荆山凿透应多玉，分与贫儒奈老何。
客里相逢乐可涯，坐来三见换年华。喜君舞彩庭趋鲤，愧我惊鸿迹在沙。白眼故应聊溷俗，青毡当亦谨传家。他时𥩟看趋三接，大对行应罄五车。
行年以礼古犹今，况已华颠雪满簪。五子政须俱治产，两疏宁复较挥金。稍摅云水安闲计，得展江湖漫浪心。一笑相逢慰岑寂，更烦击节发清吟。
照世名流玉与清，公家勋业有繁缨。格言追古如陶令，妙句锵金谢子卿。卜筑靓深均里闬，山林佳绝得天成。两篇奇语难修报，褒借飘飘愧此生。
珊瑚明月堕微茫，春入灯花暖夜缸。但阅玙璠来棐几，颇惭心迹倦芸窗。云间旧是贤者隠，江夏久无清誉双。拭目须君上霄汉，且将韵语伴澄江。
销沈壮气已无余，尚有床头数卷书。再命岂宜居旧物，三乘只合乐真如。修门喜见平生友，穷巷何堪长者车。顾我久寻方外侣，按摩颇欲献呵嘘。
君家妙誉自无双，每肯区区问礼忙。颔下老髯仍不白，颜间喜气已微黄。力扶雅道新章句，蔼有雄文古战场。一夕诗来增浩叹，更和秋雨听浪浪。
会面殊稀各一方，真成笑语隔炎凉。不知九月露华白，但见一庭花蘂黄。客路倦怀常落莫，故园归梦几微茫。何时到得嬉堂上，賸看黄山烟水乡。
奉引归来春晚时，扁舟便欲访天随。都忘旧学尘埃满，顿觉新年气宇衰。遽有恩荣腾紫诏，了无功业立彤墀。先生妙句烦褒借，一夕光涵月不亏。
汉室文章远业成，斗南英气为时生。新兼带插严天仗，夙展韬钤卫帝营。四塞羌戎知号令，五军貔虎畏威名。中兴方倚军容振，功业行看衮绣荣。
颍川先生气佳哉，软语款细怀抱开。万言倚马有余味，一室扫地无纤埃。悬知得句先钵韵，便觉北南瞻斗魁。向来小驻奔电马，始今须遂良史才。
投闲久去大明宫，钟鼎山林兴已同。但得眠云仍钓水，不妨抹月与批风。颇能植杖闲为圃，尚欲临文学送穷。烦子远来忘趼足，问言今作白头翁。
罗浮真隠下珠宫，一粒丹砂魏武同。岂但修龄还稚齿，因知韵语尽仙风。潜真已信人非远，拔宅悬知理可穷。分我刀圭他日事，红尘先拜紫髯翁。
冥心艰苦走南隅，每读清言意已摅。竹简固尝窥远业，山阴何止识遗书。云间未省三年别，海上今欣一笑初。乘兴此来传句法，颇容求益董梧锄。
平生政不悟三隅，渐老涂穷志莫摅。行路又迎新历日，寓怀赖有旧图书。逢时意可情犹在，多病心阑事昧初。流落此生何处是，欲从老圃学犁锄。
联事当年在海隅，再遵南尾笑言摅。尚怀拥鼻胡床语，每寄论心尺素书。松籁舞风鹰隼后，蒲团附火雪霜初。应怜别久愈无味，茅塞如今拟荷锄。
大方今始识无隅，明月珊瑚袖手摅。愧甚许提圯上履，喜于亲授活人书。风神峙玉藏纯白，议论昂霄到古初。内顾斐然知不称，祇宜归隠自扶锄。
开缄韵语起廉隅，坐使心胸百想摅。公比士元方展骥，我如毛颖不中书。烛摇冷晕人方寂，犬吠寒云月上初。北首故关山万叠，几时艰棘一诛锄。
晓程寒水散城隅，款段徐行得自摅。天外好山宜日衬，风前老柳半虫书。赓诗已玷清新后，扣户仍烦剥啄初。忙似老农无住着，看人仓庾亟持锄。
郎官出宰镇方隅，聊试牛刀意未摅。不特持平争结友，要知博物有成书。不惊雉羽桑阴静，一洗蛮烟霁景初。恨识羽山眉宇晚，徒闻嘉惠及耕锄。
朅来仰止德之隅，颇欲徜徉遂所摅。倚杖未忘千里恨，飞鸿为作一行书。喜君燕寝凝香暇，念我哀涂税驾初。湖海不除豪举想，尚容访古问槐锄。
使君邀我避炎蒸，好句先驰识故情。长日流金虽可畏，小槽酿玉得同倾。锄荒喜已亲三径，作吏谁能更一行。且与诗翁频啸咏，个中佳处绝将迎。
未论琢句比玄晖，余事犹思学退之。数亩园荒松菊在，一生心有水云知。时平岂暇寻三窟，事际何能出六奇。幸有松篁隠幽筑，所欣鹤驭到时时。
溪声山色助清豪，小葺蘅茅望玉霄。莲社粗能追惠远，虎头宁复愧班超。有池清浅方储水，厥木扶疏岂待高。甚辱品题嗟老矣，而今不梦紫宸朝。
庵外山高水不穷，庵中道德与时隆。岂图宝所千峰静，得奉清言一笑同。幽筑禅扉俱不远，水光萝月冷相通。它年更约稽山老，共棹西溪十里风。
数篇隃寄梵王宫，玉立高寒并两峰。亹亹诗章烦护惜，时时情话忆过从。雪残苍岭野云暗，花著疏梅春意浓。它日庵居定相奉，半山松竹更谁容。
怪来六幕了无风，虚室光摇表里同。端木已飞花委积，老蟾应借色朦胧。忍寒须放儿辈喜，清赏莫令樽酒空。想得明朝呼舞处，森严冠珮大廷中。
天其或使不轻飞，有待随轩故作迟。风静圆虚才半夜，雪随精意若前期。影藏寂寂沙头鹭，寒入青青垅首岐。千里欢谣归太守，邦人固已播声诗。
不知时雪覆云沙，但怪虚窗木影斜。入竹不妨听窸窣，映空宁复问津涯。杯深喜近围炉火，香冷谁寻小树花。语到蓬仙烦寄我，固应黄竹属诗家。
方惭虚薄预时流，仍见娉婷恰上头。檀口细能哦赤壁，羊醅喜为沃清愁。当轩妙有眉宇秀，列屋尚谁庭院幽。颇恨夜深人已醉，翔然翠袂挽无由。
溪曲山横动晓光，天开玉雪照崇冈。不妨花陌依微雨，为洗春风澹薄妆。送别休歌河满子，相思留待返魂香。坐中客已无肠断，何况离声更抑扬。
万里关河雪正霜，自怜跣履苦奔忙。宦情久欲休言责，世态何能学坐忘。赖有新诗排困踬，未忘浊酒发清狂。得公韵语袪烦甚，亟揖筠风续报章。
十年尘土换华颠，一踏山根觉涣然。下界长江朝胜地，上方大士隠非烟。览辉已见翔威凤，倚仗何堪照细泉。暂得诠心适佳处，试抛马棰问枯禅。
初疑坚固出毫端，渐认芳香实满盘。功已充盈过膏沐，撷应璀璨掬寒酸。烦君玉粒炊圆碧，助我神庭并渥丹。复似婴儿当有渐，为增杞菊副朝餐。
老去求闲计已疏，若寻多事即荆舒。孤高简澹为三益，淳白清凉共一虚。有意烟云供眼界，无心鸟雀下庭除。兹亭未足为依泊，自是山中有旧庐。
侨寓江城意岂疏，得亲仙李似南舒。高门带珮昭寰宇，一代勋庸切太虚。相业自应求的子，老成宜复被亲除。中兴文物须名世，会见金珂下直庐。
冥冥细雨不沾梅，喜熟筠笼荔子来。满眼骊山当日意，十年闽岭此时杯。色香岂谓撩禅悦，甘旨隃知并老莱。伏读佳章辄赓唱，敢将瓦砾拟琼瑰。
连旬零雨暑犹强，未信人间八月凉。瓮里曲生初泛蚁，壶中桂子并寻芳。斑衣未遂兰玉集，吾子少留云水乡。门户喜犹家法在，诗情辄莫似王阳。
应向西瑶立赤墀，鲜云仍带绿烟宜。要先篱菊三秋艳，不放蟾华一点窥。颇讶夙宵凉雨疾，顿思晨发晓光披。骚人豪举经年意，绝叹丰姿积渐吹。
忧患心知振古稀，北征读尽少陵诗。孰能狡兔谋三穴，且愿鹪鹩寄一枝。出陇麦苗忧客念，摇风柳色动春辞。与公共作诗魔役，不害闲中故作痴。
从来五技已成穷，顾我方今五技中。治絮不能防暴冷，拥炉聊复借微烘。怀乡固与我同志，浮胆悬知酒有功。待约杯盘寻一醉，醉来宁复问凶丰。
不裘而暖得横披，绝叫西昆不复诗。耸入山容成紫障，暖回玉糁缀繁枝。从知公有青云士，聊欲文成黄绢辞。但得锦囊风月在，胸中佳处未妨痴。
客居索寞厌天穷，抚事无能笑语中。破睡好茶盈碗白，曝檐晴日半帘烘。向来切己连丁祸，政以临民获罔功。赖有破除余习在，后山端欲扣南豊。
吾俦春味等闲情，识我幽花种绕亭。云带竹光天外碧，风回松吹梦中醒。樽罍湛绿邀芳景，红翠收香拂夜屏。归傍清池留未足，更看涵泳一天星。
柴扃小隠二林间，德有邻兮迹遂安。天派发源公隽秀，客情催老我蹒跚。松留日脚秋烟薄，塔响风銮夜月寒。颇喜笑谈皆自在，兵戈聚首盖良难。
华鲸吼雨晓声长，诗罢萧闲百步廊。倚暖花梢清有思，傲霜菊蘂冷犹香。好闲懒瓒聊煨芋，不病维摩尚倚床。满眼云山应自足，笑渠门外马蹄忙。
连朝好语见勤渠，得失从来要一如。公但忘情分定事，天教更读未看书。柳藏窈窕金千缕，月在西南玉一梳。倚熟何妨驻行李，神仙亦复喜楼居。
光焰方期万丈长，壮心肯以醉为乡。功名莫与平泉李，志业须还铁砚桑。待价自应聊隠默，逢年安得更韬藏。翩翩賸读春风句，两目增明胆亦张。
老去光阴不问春，只思麋鹿与为群。每求书附风前雁，便想山深日暮云。铅椠尘劳应念我，诗章棋局久思君。新茶仍副清新句，碌碌粗官愧少文。
雕章琢句茂家声，如阅龙跳读快晴。秀韵凌虚天外立，春熙及物坐中生。只应翳凤游八极，但觉仪韶闻九成。愿看浯溪擅文学，要收功业付耆英。
改岁晴和两月悭，雨声兼闰湿长安。江梅已挟春风嫩，朔雪犹飞腊月寒。老境亟寻篝火暖，此怀不放酒瓶干。珠幢玉蘂明心目，写入清吟异日看。
政恐东皋穑事悭，晓霞拥日作平安。禽声便与和风暖，梅影潜摇碧砌寒。幽谷定迁鶑啭巧，芳郊滋喜燕泥干。吾君勤俭宽宵旰，富入仓箱亿兆看。
浓阴冞月作春悭，兹夕栖巢鹊不安。淅沥潜回连夜雨，缤纷遽作勒花寒。色迷梅径香非远，声抑琴丝润未干。西北高楼临缥缈，海山群玉得重看。
子真高韵屡裁诗，不得同行暂语离。春色正如重酝酒，好花尚有最繁枝。老翁只喜先安穴，寿数何能更问眉。冒热归来便如梦，何堪尘土混幽思。
朝回六出势飞浮，历乱初看积瓦沟。漫以郢人歌白雪，曲烦从事到青州。因知洗吻羊肪滑，可但倾肠鼠腹休。纸帐熏炉今已矣，解嘲得免继前修。
不倚蒲团有妙机，搘颐真可助痴儿。辍君拄颊看山用，拯我垂头欲睡时。燕坐巧能留蝶梦，吟髭聊复寄莲枝。从今宁有灵龟叹，一枕跏趺总不知。
未觉光风转朔云，深窗乍见意增新。欲先楚客传清些，未放江梅占早春。自许幽香传窈窕，更烦白足下嶙峋。为君抖擞烦襟看，要是都无一点尘。
君家冰玉传素风，瓮头色与冰玉同。薰人气和喜屡接，入盏色轻看若空。梅花破萼香澹澹，江天欲雪云蒙蒙。坐客已醉复赞叹，头不岑岑常忆公。
十载天涯客路身，不知何处是通津。华颠久已从公道，青眼遥思有故人。壮节未随尘土变，穷愁专与岁时新。邹枚正此游梁倦，引手毋令浪苦辛。
九皋仙绪岂凡门，肯顾衰翁笑语温。槐里少留传好句，枫宸固已奏嘉言。弥弥野水山连碧，袅袅新凉月挂昏。妙笔摛华想高兴，政须檀板与清樽。
北归一笑脱胡沙，淮海相逢五岁华。寄语欲凭沧海月，昔游空想赤城霞。遥知汉殿宜鸣玉，不谓青门尚种瓜。虽是道人心似铁，余情应得赋梅花。
露晓红幢绿盖明，使君千骑会耆英。笙歌递奏连云上，荷芰传香拂面清。遐想雅欢均四坐，欲寻幽梦下重城。负薪独恨穷阎卧，不得临流预濯缨。
刺桐花发照人明，三看薰风舞绛英。海近鱼肥随米贱，山高溪净照人清。久闻射策先黄甲，何意栖鸾尚赤城。顾我婆娑老林下，看君事业映簪缨。
卓荦姑溪有隠君，当年远识达枫宸。鉴明尘土无留迹，水净妍媸久自真。闻道燕居求性理，固应有暇对闲人。一廛已约同藏海，他日茅斋定卜邻。
君住西山我住东，杖藜时复得相从。欣欣未见飘飘举，楚楚先经面面松。仙事既无妻子累，丹罏自有鬼神供。来春麦垅青中过，待碾新茶约段公。
同朝不复旧交游，留滞行都岁两周。落景残霞曛夕霭，断云横雨霁高秋。因仍久作归欤计，蹭蹬端如贾客留。惭愧君恩何以报，此身江海任虚舟。
道山贤范久摧藏，圣德重兴接耿光。招隠稍来周俊造，䌷书行见汉文章。挂檐玉榜昭新渥，插架芸签识旧香。喜见诸儒在天禄，嘉谟应欲赞时康。
老去光阴易变迁，佳时常在泪痕边。一寒休待绨袍惠，二顷须资负郭田。邀客预留醅下酒，凭栏闲数渡头船。此身更待烟萝去，放尽天游只醉眠。
共向花时笑语频，不须七七倩花神。中郎棋战投机捷，阁老诗坛著语新。暖景迟迟鶑唤友，落英寂寂草成茵。牡丹芍药开非晚，更约同游浩荡春。
晚岁归心岂易收，挂冠已去复淹留。东方曼倩多奇节，司马相如故倦游。床上诗书供一笑，山中松桂入清愁。儿童怪我经春病，此意还能掩得不。
录录虽能早致身，中年东海与西秦。只宜桐柏山中老，不是麒麟阁上人。故病未休新病起，黑头应笑白头新。天公早赐还山诏，怀抱纷纷倦俗尘。
久怀宣殿浮山老，句满东南著老成。一笑忘言寻小隠，十年去国得双清。别来体力兼人健，喜甚诗书满意评。天子中兴求谠论，故应启沃慰平生。
闻道维摩棐几前，花随宝女下云天。合欢带缓新妆薄，燕子楼深晚色鲜。想得琼枝宜夜夜，只应璧月共娟娟。何时遂预平生友，与出湘云伴锦筵。
家来三乐益芬芳，不爱华堂借草堂。每听鸣驺传陋巷，便知宝勒下明光。炊烟茶润兼旁舍，萝月松风同一冈。锦瑟似闻方醉卧，西楼横玉助新凉。
闲中忙事厌营营，款段扬鞭访赤城。问法未经双涧路，弥天先见万年英。繁阴成幄暑风薄，好草传香朝雨晴。杖屦何妨留一宿，松间语旧有余清。
戎烬多艰道不传，师能横竖说无边。清湘去后人思杀，破衲归来帝所怜。双𣐕遽埋无尽藏，诸方应舞野狐禅。伤心明月堂中影，只作霜华处处圆。
年来建茗甚纷纭，官焙私园总混真。圆璧方圭青箬嫩，绛苞黄角彩题均。未论洁白衷肠事，只贡膏油首面新。世乏君谟与桑苧，翻令衡鉴入殊邻。
命本先须植日华，抽添气液了无差。融融玛瑙升神室，曲曲琅玕焕彩霞。枢辖工夫储太漠，至人妙理寓甘瓜。阳源昭彻参同处，试与三家作一家。
欲求玄牝蕴清华，莫放朝昏子午差。收得五华滋湛露，自应双鹤下青霞。颇闻北海终栖火，莫向东陵只种瓜。它日黄庭留黍米，遨游海岳未须家。
灵明独耀驻年华，九任玄归有等差。帝一澄明藏水火，昆丘凝结粲云霞。金精盛处须寻兔，火枣成时要似瓜。识得神仙木中子，丹腴愿及小生家。
远业尝轻万户侯，今陪笑语庾公楼。声空冀北一曲妙，木落淮南千里秋。酒兴勇随高意上，月华影入大江流。主人为客留清境，销尽牢愁与客愁。
旧约溪山拄瘦筇，踏云渐听短长钟。山腰古佛閟金殿，石眼细泉喷玉龙。欲濯泠泠终日水，且临楚楚一庭松。知公弭节期游胜，看取诗来阮仲容。
九夏销烦日正长，沉沉虚阁枕横塘。更无尘土侵衣裓，只有荷花度晚香。一道清泉供枕漱，千章古木进风凉。相从时得游佳处，何必持杯玉色光。
泛舟凭槛在蓬瀛，一醉心期任此生。满腹本来同偃鼠，吸川遂欲比长鲸。归来尚带荼䕷露，梦想犹闻珮玉声。醉后狂歌能恕否，如今五日未全醒。
小园花木暖成围，况复轩窗倚翠微。一槛海棠云锦展，四边山色晓烟飞。春风烂熳何妨醉，浊酒淋漓任满衣。甚喜鸣珂肯相访，济川暂舣绿苔矶。
山中小筑枕溪流，却踏红尘笑拙谋。鬓点吴霜今已老，儿皆楚语祇堪愁。猿惊鹤怨事偶尔，燕语鶑啼春罢休。每与儿曹话归计，一帘清梦绕沧洲。
平世功名不可期，羝羊自恨触藩篱。劳生漫弭众人谤，虽死肯辜天下知。劝进偶能回漠北，输忠犹忆佐边陲。秋风一夜翻庭绿，晓看髭髯半作丝。
海边鼓角动星辰，我复驱贫近海滨。强对溪山方袖手，不堪梅柳已惊春。新元北客愁边泪，故国西郊日暮尘。谁与高寒伴幽独，雪声清梦入霜筠。
笋舆清晓出都门，便喜松声到处闻。可但佳游今止止，试寻旧友只纷纷。卑栖故传吴楚语，高意自同鸾鹤群。且乐退身无罣碍，满襟尘土逐春云。
炎风逾月炽穹苍，稼穑如云已变黄。令尹为民躬血恳，神龙奋雨破骄阳。高低禾颖芃芃秀，垅亩风回细细香。自尔屡丰应课最，西成先可贺仓箱。
江分吴越寄寒温，赖有飞鸿旦夕闻。作别半年常入梦，相望百里叹离群。庭萱雪已侵寒绿，梅萼春回耿暮云。喜汝暂归俱慰悦，老怀无复更纷纷。
老大心情不外求，得闲欢喜且闲休。每思尘土年华老，欲接神仙汗漫游。三月不知春烂熳，五旬却值雨飞浮。催归又诵吾儿句，便且呼童上小舟。
告老吾君得挂冠，交亲犹肯问平安。连天秋色雁已过，满槛竹声风逗寒。对客杯盘心共醉，催人节物岁将阑。但知适意山林去，不觉山头行路难。
闲里光阴不记名，曲勤宏度访公荣。五云洒翰情文厚，九节浮香盏色轻。宝箑含风清致爽，彩丝萦臂眼增明。团栾每得佳时醉，却恐宣麻下帝城。
晚讶争鸣白项鸦，梅风随夜冷窗纱。忽惊寒透多年被，不儗潜飞六出花。历乱已应藏月桂，糢糊无处认山茶。朝来多怪寻芳客，都向东风卖酒家。
至后微和入烧痕，烟稍寄我岭头新。尚无红糁离离意，已觉清姿苒苒春。未暇儗为乌有赋，绝胜遂咏坠楼人。夜寒翠袖临明月，且影横斜上醉巾。
老来不复较三余，只养恬愉守故居。新火又逢寒食节，故人谁寄一行书。随人只得身康健，寓物须烦酒破除。賸读佳章正凭槛，海棠花上雨疏疏。
辇下相知把酒稀，更逢寒食泪沾衣。五浆道路何尝馈，三径荒芜未得归。春事沉沈寒惨惨，暮烟漠漠雨微微。杏花零落春还半，空看帘间燕子飞。
化国舒长日正迟，漫天风柳绿成姿。高低蝴蝶尚春色，零落荼䕷犹晚枝。倦思有余时种竹，老怀无著强赓诗。人人一觉是非梦，但得百年犹此时。
东风苒苒又将归，甚叵飞花不恋枝。半夜雨惊残梦破，一春愁是落花时。暖梢袅袅青归柳，轻浪痕痕绿满池。惟有小栏藏秀色，数枝芍药殿春迟。
一年春事急如流，每被颠风断送休。锦瑟华筵常漫度，杏园景物只供愁。须知胜践何曾阙，自是青春不少留。遍倚栏干望归路，落花飞絮思悠悠。
连雨霏霏作晓阴，倚栏不复见遥岑。已疏日上三竿报，只听风随十日霖。枝上绽梅肥自坠，庭中新绿色逾深。田苗涨水横斜卧，甚悯为农种植心。
良工巧制鲍鱼形，短架圆机扇比名。十幅怀箱尘不到，一轮因力羽犹轻。辗回剧暑轩楹去，载得长风枕簟清。失喜门边须茗客，隔篱悮作碾时声。
中原金鼓未全衰，拜扫逢时泪满衣。丘垅萧条应蔓草，松楸寂历想斜晖。残骸漫向天南住，乡思空随雁北飞。海上伤心一卮酒，梦魂先已酹重闱。
山园乘兴便忘归，习静关情万事非。落叶翻江垂露网，小梅藏白倚苔矶。等看朔雪连云密，数得栖鸦几阵飞。台岳久惭猿鹤怨，水云三合寸心违。
中原陷贼百城没，龙驭天旋守一江。恢复未逾衣带水，功名惭有碧油幢。痛无雁信来沙漠，愁觉梅风到夜窗。朔吹搅云心慷慨，拊床未易寸心降。
老去心情在一廛，是中忧乐称华颠。因知不悮三三句，空近偷安九九年。生死去来浑付梦，火风煎迫谅非坚。第知一裰安排了，任我朝昏且信缘。
年来老懒绝缄縢，陋巷甘贫得未曾。秋枕厌闻中夕雨，夜窗且对短檠灯。念随壮志销沈尽，愁与寒更烂熳增。却忆当年水云侣，枯禅闲倚一枝藤。
卜筑城隅久罢休，数椽忽得水西头。四围竹色缭寒碧，一径杉风留素秋。门外水天分棐几，天边桂子入帘钩。指踪尽得神仙客，更乞佳名为榜不。
老境光阴怯雨霜，怕寒窒隙似猜防。养生饱悟风中烛，卜宅闲寻肘后方。明世渔樵终混迹，故山猿鹤怨循墙。天台肯约它年隠，半岭松风殷夜床。
长歌山水五风霜，翠竹青松是巨防。每谓肉身求浄观，犹胜饭袋绕诸方。因风老叶闲粘网，久雨新苔巧占墙。何以待宾余旧贯，一香一饭一胡床。
向来小筑久锄荒，更觉闲中日月长。山脚孤烟迷市井，冈头斜照下牛羊。乘槎未喜闲侵汉，骑鹤何求再上扬。简寂新诗清有素，雨随击节助浪浪。
归涂只欲自治荒，久习田间兴益长。插稻方能骑秧马，触藩遽复叹羝羊。乍为事夺愧俯仰，却得公来时举扬。更待凉风下天末，醉看墨妙写淋浪。
雨后秋风十日阴，罗衣初觉晓寒侵。清愁强欲亲欢伯，瘦骨何能举聚针。碧玉丽词残照晚，青楼秀色暮云深。中郎好句传茅屋，端比逃虚喜足音。
金柔火老转清商，已近蟾华冉冉光。尚有微云遗暑湿，不妨森木作新凉。壶中自有洞天阔，物外每同春日长。愿得身藏箕斗内，白苹红蓼水云乡。
十篇妙唱贲幽光，秀韵凌虚桂影凉。玉牒秩宗徽誉著，银钩挥翰麝煤香。风兼远水痕成理，月入霜筠影自长。铜雀春深知有以，典刑终合问孙郎。
春光过似不春光，自念曾无作法凉。鞍马固先均臭味，薰莸安得更芬香。画脂敢谓名堪惜，食榄今知味更长。珍重好辞皆发药，颇惭宫征顾周郎。
爝火宁知日月光，遽闻骑火犯伊凉。周宣懋建中兴政，上帝潜符至治香。天欲卦爻重彖象，民知瓜瓞本绵长。商孙驾驭方经武，行见蒙冲系夜郎。
世道艰虞太白光，风栖雨食铁衣凉。谁歌汉月空相识，漫有山花先自香。塞上许时兵未息，水边它日话尤长。想当清夜圆蟾白，曾欲题诗问庾郎。
强栽松竹养烟光，官舍公余喜晚凉。习静关情惟挟策，爱闲修供只焚香。自怜怯事如欣泰，止合抠衣扣子长。断断此生今已矣，拟寻艇子学渔郎。
遽颁翰墨发幽光，内顾鲰生德甚凉。已幸贰车临海国，因知汗简发天香。花梢擢绿蜂初静，梅实桃青昼已长。会见紫泥传诏札，中兴事业属清郎。
海色天容浸冷光，秋回山谷进风凉。不须悟性三关语，自有澄心一炷香。倦客栖迟归意远，暮林摇落晚山长。从来习气闻风悦，惭愧如今陛楯郎。
韵语初疑掷夜光，顿驱热恼作清凉。紫髯英槩云仍著，藏室文华锦绣香。客况讵能论酒恶，高怀当不较龟长。与公避地均休戚，天使诗人识漫郎。
四大和合成我身，四大损增成我病。我病在枕谁为起，我艾在身谁为痛。惟此疾痛切身时，毕竟二事谁复代。公今累纸示格言，愿示免疾痛一句。
乾坤万事上眉端，寂历东风独倚栏。白发余春能几醉，绿阴细雨不多寒。香飘苔迳花谁惜，影落沙鹤泉自看。碧眼野僧知我意，素琴携就竹西弹。
唤起离愁落木声，抱饥犹自向书耕。江湖有梦追前事，天地无根笑此生。岁晏断鸿羁客影，夜深残火故人情。幸来相就分岑寂，闲对梅花酌翠觥。
浴罢披襟竹影斜，客中残暑散空花。人行窗外云无脚，月起林间灯映纱。举酒闻钟知近寺，谈诗食李却忘家。明朝又浴还来此，何必开樽只煮茶。
玉磬蒲团出定音，谒酬与世费浮沉。径松参汉周官肃，坞竹藏云商易深。莫色溪山皆有道，春风花草本无心。年来年去头成白，斗酒楼前明月斟。
多谢东皇着意晴，海棠匀趁笑相迎。园林富贵何千万，花柳功勋已十成。晓雨有情于芍药，春风无处不流鶑。扁舟水长一篙许，茶灶笔床聊意行。
厌厌夜饮忘更深，客不来辞主有情。僮仆触屏成蝶梦，姬姜𢬍笛作蝉声。月如有待行行慢，风不生嗔细细清。萍散人生何可料，婵娟千里共交盟。
束书归去飨梅花，底事霏英故故斜。约住忙中千里鹤，羡渠如意两归鸦。家中见雪念为客，客里观梅不似家。园树暂时相鬭白，明朝休向我侬夸。
三月春如年少时，了知造化最儿嬉。智行无事柳飞絮，道发自然花满枝。锦绣园林添富贵，神仙院落鬭清奇。老夫长似春三月，游戏人间不皱眉。
游子从来悲故乡，归来襟袖芷兰芳。梦魂飞去云涛远，杖策闲行秋水光。可是梦中曾到此，安知身后却余香。紫阳弟子有贤子，卜筑新亭真肯堂。
晚楼一曲转梅花，官事无多报放衙。林木蔽亏烟断续，江流曲折雨横斜。年华冉冉风前影，岁莫悠悠客里家。一雁近从沙嘴落，更饶片雪入天涯。
欲遣清风扫乱云，先将一雨净游尘。今年大作中秋事，月色何孤我辈人。照却八方还剩在，看来千古许清新。不眠不惜明朝补，报答孤光醉是真。
绿阴芳树鸟啼春，与客相携发兴新。半落杏花初过雨，微酸梅子已生仁。每寻诗去必迁坐，稳跨牛归不问津。筋力尚堪蓑笠在，莫欺老子发如银。
山中从事亦贤劳，安得眠云独自高。两席地栽青紫芥，一株树接碧红桃。春风多可移花性，夜雨无声入土膏。那办工夫到诗句，溪灯穿屋未编茅。
人间久矣倦迎逢，归路牛羊带夕舂。千点梅沉山店月，一溪烟咽寺楼钟。穷犹羞涩巉岩面，老自平夷磊磈胸。曾笑古人多晚谬，草庵虽小幸相容。
前夕放船湘口步，约到衡州来日午。五程一减作三程，谢渠江涨半篙清。今日雨来三四五，又闭疏蓬听暮雨。长年商量泊舟所，雨外青山更青处。
枕上还乡枕上回，更更点点把人催。雨将苔砌滴到晓，风拣荻帘疏处来。每到凋年每多感，不教睡眼不曾开。来宵我识华胥路，莫近茶瓯近酒杯。
作寒作暑无处避，花落花开尽他意。只有夜声殊可憎，偏搅愁人五更睡。幸自无形那有声，无端树子替渠鸣。斫尽老槐与枯柳，更看渠侬作么生。
才看桃李锦成围，忽使园林绿作堆。远草将人双眼去，飞花引蝶过墙来。簿书节里无多著，怀抱朝来得好开。已是七分春去了，何须鸟语苦相催。
去年来此上巳日，今年重来未寒食。临溪照影老自羞，惭愧春光尚相识。秀溪何许好春容，最是溪深树密中。海棠开尽却成白，桃李欲落翻深红。
雪后山斋鹤睡残，登临等得藓泥干。毋多酌酒亦成醉，尽足看梅不道寒。篱落十分春意思，人家一色玉阑干。小诗未就冰生砚，洗尽人间渴肺肝。
久欲谋归力不任，浮云踪迹谩巢林。功名未入屠龙手，贫贱常怀买鹤心。月下开门微雨过，楼头闻笛二更深。世间万事俱陈迹，空倚西风阅古今。
百年三万六千埸，拟挈乾坤入睡乡。世事何常云聚散，古人安在草荒凉。不禁杜宇催春老，莫怪吴蚕作茧忙。已擅一丘吾事足，人间蚁垤自侯王。
虚老空山学圃翁，荷锄头白雪蓬松。芥台如臂何曾梦，菜脑生筋漫自供。不料官园苍玉束，绝胜禁脔紫驼峰。更烦诗手剪春雨，剩与一番风露胸。
贺子胸中自有山，结庵山底更云间。遣才只道今无许，此士如何尚著闲。未应万言直杯水，向来九虎守天关。莫嫌久不还诗债，诗债从来隔岁还。
小楼秋夜明月底，仰不见天惟见水。岸巾独立四无人，白月青天伴阳子。谁知横玉作秋声，一声吹尽九陌尘。月轮半仄吾未睡，楼角风生凉杀人。
天下无双双井黄，遗编犹作旧时香。百年人物今安在，千载功名纸半张。使我诗篇如许好，关人身事亦何尝。地炉火暖灯花喜，且只移家住醉乡。
漫陪仙吏访仙乡，仙室倾颓迳路荒。碧草护坛麏有迹，红桃照井水浮香。岩边鹤返曾千岁，梦里丹分近一囊。最怜仙术神如此，何不霞新炼药房。
昆明劫烧成灰火，临平葑湖拨不开。黄泥万顷下无底，海眼一丝通往来。南徐江边海䲡走，江神顿足黄龙吼。便翻银汉濯泥沙，要使妖蛇先授首。
绝𪩘棱层面势尊，老人岩洞更连轩。何时凿出青云路，尽日高开碧玉门。静照井闾森宝秘，灵摩星斗弄清温。直须赋有神仙骨，便好飞腾向上奔。
福地流传号隠真，麻姑曾款蔡翁门。臼舂云子自堪饱，井溢丹泉便可吞。山露五峰疑指爪，溪盘百叠想裙痕。我来既蹑灵踪后，知是仙家第几孙。
雅致园林景特奇，彩亭斜跨水沦漪。影摇碎日浮霜簟，声触危栏倚钓丝。岸帻不妨横醉榻，萦眉时复度新词。溪山风月年年好，长与高人啸咏期。
西山蚤擅三明誉，东浙真成九老游。水阁风亭忘岁月，岩花涧草度春秋。季鹰自足莼鲈兴，平子宁甘都邑留。圯上一编今在否，向来专为赤松谋。
忆昨从游鄞水边，星霜荏苒几经年。里居梁宋正连接，侨寓海山相后先。别墅岂堪陪谢傅，后堂那复醉彭宣。自惭憔悴成疏懒，浪许赓吟池上篇。
杰阁横空爽气收，一时胜槩压岩幽。要将绣岭匿峰色，分入霞城栖月楼。雌霓挂檐供彩笔，雄风拂面快金瓯。才华便合冲霄去，应为看云却少留。
芒鞋踏破两淮尘，梦断邯郸迹未陈。唳鹤啼猿犹有恨，岩花涧草总相亲。三生顿悟旧缘在，一笑还惊熟处新。瓶钵賸添风月满，与君同是再来人。
精蓝本是真人宅，叠嶂今名释子山。绿树不妨丹鹤下，白云常伴老僧闲。无风木任秋蝉荫，积雨庭多石藓斑。儒客坐来除俗态，暮钟飞出望归还。
南乡老人危翁一，岁晏雨晴扶杖出。惊闻二圣尘再蒙，归阖柴门哭三日。眼空愁绝声遂止，里人唁翁翁死矣。凛然生气申包胥，万古千秋葬忠义。
湖海浮家二十年，重来春色尚依然。杏花篱落喷红雾，杨柳林塘护绿烟。草暖村人出游地，鸠鸣刺史劝农天。觉场独在三灾外，试问支郎第几禅。
地辟天分碧峡嵬，雷奔电激驾潮回。神移古殿名犹在，石架禅房势欲摧。璧月近依朱槛转，冰泉暗度白云来。南游瘴国吾何恨，怀抱多从此地开。
凛凛河南已百年，维公高行继前贤。早施绛帐崇师席，晚入金华侍讲筵。斯道未传今逝矣，彼苍难问竟茫然。回思昨日论交地，不见牙签列简编。
布衣崛起秉洪钧，料事当年若有神。三尺孤坟封马鬣，一时直道犯龙鳞。从容未见回天力，流落空闻弃海滨。赖有高人秦处士，不妨筑室作居邻。
古树纷纷千嶂雨，远寺鸣钟迷处所。一水东流浮落花，隔云应有秦人住。海风不断长松路，万籁寒生苍玉麈。此去江南山更深，桄榔叶暗猿啼苦。
寒松一干老苍苍，古寺门前岁月长。匠伯偶图舟楫利，禅翁方患斧斤伤。得全此日同齐栎，勿翦他年比召棠。可但与君期久远，相将俱列大夫行。
圣主当年重武文，柳营韬略孰同群。名播中外扬三殿，威遏鲸鲵震六军。宴锡九重恩浩荡，醉酣三爵坐氤氲。何人缓带当樽俎，彝鼎重看勒巨勋。
四面渔家绕县城，古今名手谩丹青。菰蒲水浅连江寺，橘柚烟深隔洞庭。幽鹭下时分野色，远帆归处印天形。谁知张翰思鲈意，犹胜灵均醉独醒。
破墨方纨趣向深，烟峦幽景锁冬阴。溪头雪细春生牖，岩脚风清昼满襟。千里断云藏片石，一江流水映疏林。长沙妙迹谁传宝，龙阁精神学士心。
辅治皇朝已有年，一朝辞老意乾乾。满京朱紫咸怀德，设席城门表大贤。别酒斟来须罄盏，阳关迭唱促开船。于今解职归田里，指日丹书下九天。
江上飞樯高数寻，西风客路思难禁。三千奏议曾经国，十万兵屯已属心。官驿疏梅春意足，楚天孤鹜晓烟沉。闽南君去才称最，慰我秋鸿达好音。
纷纷处世羡鸣珂，君隠考槃诗独哦。三径早知皆坦路，一庵聊复障颓波。田园无悔归家晚，松柏存看绕舍多。笑我身闲闲未得，不知何日再相过。
幕下谁人识杲之，微闻赞画向莲池。登楼不恨乡关远，拄笏只言山色奇。直道自能消鬼魅，高人何处不轩羲。它年坐上话铜狄，可是蓬莱清浅时。
西川汉鼎倚纶巾，翠石累累作阵新。一夜扫云惊虎旅，九天飞雨泣龙鳞。当年已落中原胆，今日犹怜故国身。曾踏斜阳看旧垒，英雄千古只伊人。
鹤岭重登不作难，自缘萝月喜同攀。胜游不减谢安石，佳士况逢元鲁山。眼底更无尘事扰，窗开又得许时闲。丁仙已有归来约，他日寻盟共往还。
中官促召走双骖，诏许从游圣泽覃。历览仙山瞻凤阁，径行禁籞识龙潭。万方宁谧宜游豫，一曲升平乐宴酣。浅薄承恩愧无补，愿歌风雅继周南。
仙阙岧嶤紫翠凝，蓬莱楼观喜重登。桫椤树老当金殿，灵壁峰高倚玉绳。辇路苔深龙甃古，瀛洲风静海波澄。分明记得经行处，曾侍君王到上层。
佳住从来说鼎湖，兹游直欲到清都。参天玉笋千寻许，堕地金莲十丈无。江观便思眠一柱，海山今喜识方壶。直须买取鹅溪绢，要画沧洲水墨图。
乃祖飞英标万古，后来奕叶盛三吴。传家孙达吾何慊，配食子陵德不孤。秀句至今辉简表，故山从昔锁松梧。他年我欲修清供，一盏寒泉一束刍。
近知尽室入烟霞，儿女甘贫惯食鲑。方外何人差可友，岁阑底处定为家。江城潮盛漫秋卤，驿道风高卷霁沙。子拾堕樵归未得，能无借地种桃花。
桐花竹实几时生，桑野秋枯茧未成。肯信饥寒能累道，唯余寂寞许寻盟。年颜已愧神仙事，江海难忘故旧情。何日往来同井陉，清谈清坐到天明。
扁舟东下初乘兴，明月南飞竟失群。田父语言时近道，世人嘲笑尚论文。九山敛气横寒野，一坞朝阳聚暖云。胜处借人教暂看，后来何必问灵氛。
当年邂逅帝王畿，岁月侵寻若电飞。学士荣除青锁闼，故人老着白麻衣。尊前且鬭闲身健，眼底休论往事非。第恐锋车促严召，片帆明发不轻违。
一梦江湖已十春，芒鞋不践马头尘。只知今日了今日，岂料一身愁一身。南阮固应惭北阮，越人那得累秦人。西风不但吹游子，吹老天涯白发亲。
碧烟障楼天欲暮，飞乌夜集芜城戍。云外毕逋衔尾来，月明腷膊同枝语。楼中有人辍机杼，玉笙怨咽凝江雾。惆怅幽栖夜未阑，桂树秋风兰叶露。
视世轩裳一露萤，平生苦节抱遗经。卧云句好传弟子，钓濑名高齐客星。尚想臞儒在山泽，空留遗庙落丹青。发挥家传标潜德，奕奕元孙有典刑。
休论道骨与仙风，自许平生义与忠。千古已尝窥治乱，一身何足计穷通。仰天但觉心如铁，览镜犹欣发未蓬。尘世纷纷千百辈，只君双眼识英雄。
久坐乡关梦已迷，归来投宿旧沙溪。一天风雨龙移穴，半夜林峦鸟择栖。卖菜无人求好语，种瓜何地不成畦。男儿未老中原在，寄语鹍鸡莫浪啼。
悬崖断壑少人踪，只合先生卧此中。汉业已无一抔土，钓台今是几秋风。同学刘郎已冕旒，未应换与此羊裘。子云到老不晓事，不信人间有许由。
感事伤怀谁得知，故园闲日自晖晖。江南地暖先花发，塞北天寒迟雁归。梦里江河依旧是，眼前阡陌似疑非。无愁只有双蝴蝶，解趁残红作阵飞。
层层楼阁捧昭回，元是钱王旧战台。山色不随兴废去，水声长逐古今来。年光似月生还没，世事如花落又开。多少英雄无处问，夕阳行客自徘徊。
君子虽穷道不穷，人生自古有飘蓬。文章笔下千堆锦，志气胸中万丈虹。大抵养龙须是海，算来栖凤莫非桐。山东宰相关西将，俯仰怀贤倚暮风。
吴江浪浸白蒲春，越女初挑一样新。才自绣窗离玉指，便随罗袜上轻尘。石榴花下从容久，玳瑁筵前整顿频。今日高楼鸳瓦上，不知掷果是何人。
南北奔波岁月催，足间浑未洗尘埃。休将旧事从头说，且喜新年入手来。千里远同传信雁，一枝同插未开梅。浊醪有尽情无尽，醉入都门首重回。
燕子低飞入坏檐，柳条轻拂绿毵毵。故园更在北山北，佳节可怜三月三。万古愁多凭浊酒，九原事往落清谈。都门别恨终难写，满眼风光思不堪。
故国春浓懒纵观，强寻幽境步蹒跚。风酣蕙草清香煖，烟湿杏花红粉寒。但觉时光自催换，可怜人事几悲酸。百年未必长于梦，虚作邯郸枕上看。
尘土装怀岁月侵，贱官情味我能任。龙钟老态浑非昨，索漠英游不可寻。蝶绕书窗空费梦，蚁浮玉盏不同斟。相望解寄重阳酒，满路西风黄叶深。
刘家古寺城南曲，选得僧坊共醉吟。野草幽花闲自媚，黄蜂白蝶静相寻。半檐落日留难住，满地东风扫不禁。漫道青春一分在，池边绿树已成阴。
数雁横空送断霞，穷秋游子向天涯。泉甘野店黄粱酒，霜重荒原白菊花。满目劫灰伤井邑，回头佳气恋京华。故人他日如寻我，试问云溪旧钓沙。
诗人不见旧楼空，只见溪山与昔同。望处地宽闲白昼，坐来天阔剩清风。六朝遗恨沈衰草，八咏雄篇丽彩虹。何待吟哦清庾月，暂来佳赏自无穷。
六曲栏干院宇深，影连苔色昼沈沈。已将虚实论因果，尤称风流写醉吟。梦短不禁帘外雨，愁多常怯槛边阴。可怜今古无穷恨，卷在凋零如寸心。
平生尝叹少陵诗，岂谓残年尽见之。共脱兵戈身偶在，各怀乡国语尤悲。又寻芳草春风路，犹听孤舟夜雨时。避地海山周万里，此行无处寄相思。
山嵇交契自当年，重到同乡各怆然。百里山川清自旧，两家子弟老于前。疏梅开处数枝玉，小雨来时一段烟。岁晚不调相会数，溪头尚趁有归船。
昔访庐山惠远家，寻春草木未萌芽。自从柳折烟中色，不寄梅开雪后花。事往泪多添海水，诗来恨满算河沙。惊回三十年前梦，放鹤峰头日未斜。
沙洲苍莽水云昏，雪落寒溪镜有痕。山际疏钟烟际寺，林边微迳水边村。天涯岁月行将尽，人世穷愁孰与论。忆与邹枚同赋咏，人非事往但心存。
镜似冰壶表里清，我来闲伴白云行。四山迤逦青围野，一水蜿蜒绿绕城。试问春来观秀色，何如雨后听泉声。昔人飞驭烟霞外，落日空怀万古情。
结宇孤峰藓径危，身闲鸥鸟信忘机。水声山色何今古，物态人情果是非。子踏白云来问道，我垂华发自生辉。赤城归去松门晚，万里秋风上客衣。
昔日禅河早预流，老寻支许剡中游。一枝数粒同过夏，万壑千岩相映秋。眼看珠沈沧海底，心伤塔就乱峰头。不须月落龙天泣，万古白云无去留。
蓬蒿频岁掩乡关，再喜相逢一破颜。游子年华红叶老，幽人风味白云闲。那知箧里书成后，犹作溪边兴尽还。流落天涯俱避地，念君更入万重山。
共遭胡骑汝阴城，十载相逢尚甲兵。万里鹓鸿自𬸣举，九关虎豹任纵横。雨昏山远行人恨，日暮草长幽鸟声。只有别离心似旧，乱来难得是交情。
江边孤寺旧曾经，重枉骊驹当短亭。落日催人心去住，东风回首泪飘零。魂归但觉枫林黑，书就终期汗简青。归隠我无冲斗气，相思时望少微星。
神游眇邈海边城，捧诏躬祠盛此行。九代衣冠汉原庙，百年礼乐鲁诸生。东山世德声名早，南省仙班气象清。晓雨都门携锦帐，路人更羡彩衣荣。
倾盖论交意已倾，断弦重续喜君听。山川妙意藏千古，天地神机在六经。朝夕事皆翻覆手，古人情寄短长亭。涛江君往观秋注，万顷涨溟无浅行。
夜久灯花自吐红，岁华已尽尚飘蓬。身游百越风波外，路入千山雨雪中。失马旧知无得丧，拂龟那更问穷通。懒将今古从头数，几度邯郸梦不同。
丈室凝尘锁寂寥，飘然更打衲僧包。春风正满碧溪水，落日偏宜红杏梢。身外谁非追日杖，法中我是续弦胶。云山烟海虽深广，未抵安栖一把茅。
天上东风转斗星，天涯羁客尚飘萍。道涂况复经残岁，风雪那堪宿旅亭。春到怯添双鬓白，夜寒愁对一灯青。残年万古凄凉恨，不计樽前一醉醒。
谁言今无返魂香，年年末上开孤芳。韵高水天冷相照，清极雪月寒交光。姑射神仙莹冰骨，水精宫人素霓裳。迎年送腊各愁绝，付与世间幽恨长。
笔下春风锦绣浮，花光山影照清流。唐朝忧乐君新意，洛邑兴衰我旧游。急雨打成今夜梦，孤灯挑动昔年愁。此身此画俱非实，白发天涯万事休。
京江别我正坚冰，拂袖归来道更增。又见岭梅来驿使，懒将庭柏对谈僧。半廊冷月溪山雾，一炷幽香殿阁灯。此亦世间愁绝处，岭猿岁晚哭寒藤。
飞满前村夜不知，凭风声与静相宜。银釭志士诗成后，玉枕佳人梦觉时。乍听打窗投米急，想同糁径落梅迟。孤舟曾向江湖宿，清入寒芦韵更奇。
孤高来处自天人，末上常先万物新。不有大寒风气势，难开小朵玉精神。冰溪影鬭斜斜月，粉镜妆成澹澹春。直伴东风到青子，多情不逐雪成尘。
古称秀色若堪餐，冷艳幽香画更难。草木尽枯风正恶，雪霜初霁月偏寒。须知浄几明窗见，不似苍山迥野看。羌笛一声悲落尽，伤心何待百花残。
天公飞雪鬭梅英，未有东风便有情。竹里藏春春不觉，水边见月月羞明。神人自惜迷姑射，天女何妨伴浄名。第一花中拈实相，谈禅说法大修行。
空门龙象道高升，坐使山川胜气增。天道不言成四运，人间无处证三乘。云深尚有游山客，烟冷空余礼塔僧。一苇莫嗟成万古，幻身来往本何曾。
岁残清夜一溪澄，更爱千峰霁月升。天地高低银色界，山川表里玉壶冰。裘单拥火宜无倦，石响舟行恐不胜。休数兴来并兴尽，兹游今古亦何曾。
旧事恍如前后身，龙门四纪更情亲。茅庐惊叹见斯客，天马超腾感似人。三迳草荒残岁雨，一枝梅作渡江春。莫言胡越方成别，才隔云涛莫问津。
天上威仪地岂知，六花寒路夜偏宜。半空环佩朝元罢，满地珠玑按舞时。簌簌初随风更急，萧萧却杂霰俱迟。房公松竹分清俗，除却天声总未奇。
西风过雨冷孤云，客路衰骸与病亲。烟渚好横今夜笛，云林还忆旧时人。凌空丹药传岩客，照水红莲赋洛神。老泪数行伤别尽，自怜无可更沾巾。
野服芒鞋步步同，天寒酒薄客情浓。身如萍水同千里，路入烟萝更几重。沧海清江共今古，黄花红叶杂秋冬。暝云自与千峰合，送我归鞍寺寺钟。
去来一念等孤云，只履西归道更尊。落叶满山新塔就，雨花盈几故经存。风清罢放林间鹤，月冷空啼岭上猿。白发来为生死别，寒溪犹绕旧松门。
大门志与古人谋，万卷诗书第一流。文采声华今有继，死生契阔独相求。天回凉色偏宜月，地近潮声先带秋。此别频书访存没，老人曾见彩衣游。
门户荀陈士论佥，却随王谢老江南。一官傲世妨才命，万事承家任苦甘。渔艇我将还旧隠，僧窗谁与对清谈。落花风雨西陵渡，佳节可怜三月三。
广寒宫里自无伦，不祇尘中第一人。绝态乍辞天上旧，清香更占世间新。烟愁月恨迎回腊，日暖风迟俗却春。且对流年觅新意，横斜疏影句皆陈。
起晓寻幽意气豪，冥冥重雾湿征袍。天扶宝势千山拱，海助寒声万籁高。休数兴衰两蜗角，从来忧乐一鸿毛。了知终老林泉是，渡水穿云久亦劳。
天边皎月凝清光，圆缺不如人意长。夜来常娥和月落，清晓镜里看新妆。此情同生复同死，君似栏杆要堪倚。楼高风送管弦声，肠断五陵年少子。
西湖梅蕊暗香浮，锡杖凌空过沃洲。后会重寻人更老，颓光不驻水争流。夕阳天际青山出，暝色烟中白鸟留。此境只曾支遁赏，剡溪今始得汤休。
六见月华亏又盈，却来松下笑相迎。事销腊雪浑非旧，人似寒梅独有情。香火旧缘生理足，烟霞新志著书成。明朝又入千峰去，犹恐时人识姓名。
送君忆昔入鳌山，愁折江梅踏雪还。别后重添十年老，静中犹借半生闲。文章千古心空在，书史三冬手自删。岁晚山中有琪树，伤心何日得同攀。
月出云开天宇闲，幽居真赏异尘寰。冰轮孤挂夜千丈，玉露密零秋一山。莫望乡关起愁色，胜居沙漠惨离颜。桂娥应恨无佳句，不识幽人到老闲。
悠悠远水李膺舟，漠漠余寒季子裘。隔岁梅花新旧恨，入春山色古今愁。重游梁宋三千里，看复关河四百州。辩舌纵横报知己，古人凭轼取封侯。
山居香火伴残经，幽绝全家在画屏。黄叶村藏一溪碧，白云堆拥万峰青。安知遇酒分贤圣，但可与人同醉醒。万事休心惟白发，更须结托老人星。
除日相思辄寄诗，流光不特我衰迟。岁穷沧海波涛急，天冷空山鸟兽悲。一气先观云暖处，百花犹避岁寒枝。迎年送腊须臾梦，正似须弥不动时。
红妆碧嶂旧登临，来演真常契佛心。漫道山林无独往，那知笙磬有同音。堂前明月四时好，山外白云千古深。此别松门无复见，渔樵为伴老相侵。
得即欢欣失即忧，死生轮转暗相雠。那知垂钓非真钓，只在丝纶不在钩。船子禅师意未平，万波要喻境中情。鱼寒不食清池钓，何处归舟有月明。
贺家湖东剡溪曲，白塔幽林声断续。雪中兴尽酒船空，境高地胜何由俗。谁结禅居在上方，山房屈曲随山麓。个中非动亦非静，自有白云檐下宿。
兵戈几载剧波翻，去住优游僧自闲。已熟机缘到真际，久将生死断人寰。沙明寒水月窥涧，露湿晓烟秋在山。一佛镜中那是别，孤云不离乱峰间。
白头住世我无日，破衲出家师妙年。衮绣门庭犹自妄，瓶盂踪迹不离禅。鸡催晓月人奔渡，雁唤西风叶满船。梦境相逢便相别，万峰秋色正磨天。
秋来雨溢足池塘，华屋临流四面凉。风飐圆荷翻翠盖，水涵芳蘂艳红妆。淡烟难掩天真色，薄月常供自在香。诗老未须讥琐细，解陪梅菊到冰霜。
偶逢豺虎寝天关，事有当言耻口缄。不建侯藩控西北，别求何策保东南。幸投草野言无弃，退就山林老亦甘。束起旧书归旧隠，远依福曜炯台颜。
烟光流转太骎骎，又见春山换绿阴。蝴蝶梦中新岁病，杜鹃声里故乡心。焦桐冷却风三尺，瘦竹拖来月一寻。早晚掉头归小隠，诛茅千嶂白云深。
断雪流水古岩隈，忆得柴门半扇开。雪打子猷船上过，春从灵运屐边来。逃禅野榻排芳草，觅句寒崖扫落苔。容易三年抛绝去，不胜啼月晓猿哀。
病日飞蝇鬓雪干，欲扶吾道愧衰残。把他杓柄力何倦，还我镢头心便安。待摘菜花添午供，便裁荷叶备春寒。不辞高卧烟霞里，枕上青山最好看。
草边飞骑如烟灭，拉兽摧斑食其血。此时疾首念銮舆，玉体能胜饥渴无。危城屑曲惊云扰，簠簋无光天座杳。奋戈傥未雪深雠，我食虽甘何忍饱。
黄河凿凿冰成路，人语寒空气成雾。此时泣血念銮舆，玉体能胜凛冽无。苍黄天步蒙尘去，画衮飘零伤岁暮。飞书傥未伐奸谋，我服虽华何忍御。
平沙月转旌旗影，擐甲为衾戈作枕。此时饮恨念銮舆，玉体能胜暴露无。问安使者空相继，清跸不回宫殿闭。请缨傥未缚酋渠，我榻虽安何忍寐。
渔阳叠鼓风沙战，泼水淋漓舞胡旋。此时太息念銮舆，玉体能胜寂寞无。六宫遭乱多奔迸，不复梨园歌舞盛。着鞭傥未蹂龙庭，我瑟虽调何忍听。
渔翁一棹老清波，稚子学语能渔歌。日暮沙头寒𦶟竹，雨余船角乱堆蓑。鬻残小鲜仍自鲙，湖海茫茫醉乡内。夜阑酒渴漱寒流，月照芦花上蓬背。
刘侯好猎亲驰逐，指呼双犬如奴仆。朝冲唐石乱云来，暮听潭溪流水宿。何如着鞭走大梁，我亦与子同翱翔。今年猎叛醢彭越，明年猎胡羓德光。
石濑分携常惨惨，尺书沓至中弥感。槁慥不呈嫫母面，圆壶俄落雄儿胆。南窗吾伊俱不勤，汲泉养花聊任真。枝头造化岂耐久，我辈自有无穷春。
绛囊团窊社边得，持归广文破枯寂。三人舌本有雌黄，一引胸次还虚白。平生目成惟素书，迩英能事知有余。欻然长啸风裂石，黟山方卧小於菟。
两焙春风一塍隔，玉尺银槽分细色。解苞难辨邑中黔，瀹盏方知天下白。岸巾小啜横碧斋，真味从底倾输来。曩归畀余一语妙，三岁暗室惊轰雷。
鄱江细壤如凝脂，陶成小炉圆浄姿。色含三秋玉沆瀣，韵压六尺金狻猊。明窗澹澹浮薰起，故人警余良有以。心清闻妙游无方，万石只在吾家傍。
逐鹿营营一梦惊，事随流水去无声。黄沙日傍荒台落，绿树人穿废苑行。遗恨分香怜晚节，胜游飞盖想高情。我来不暇论兴废，一点西山入眼明。
荒城莽莽蔽荆榛，虎踞龙蟠迹已陈。赤壁战争江照晚，青楼歌舞鸟鸣春。十年王气雄图尽，一叠寒笳客恨新。折屐风流犹可想，只今高卧岂无人。
羽檄西来趣会兵，秋风胡虏更纵横。烽明石岭塞垣迥，马渡分河波浪生。使者谩传苏武节，君王频幸亚夫营。百年信誓明如日，何事纷纷起战争。
得酒犹堪慰倦游，长亭直为故人留。烟尘几处兵犹鬭，风雨一年春又休。尚记虎头初掷笔，终怜猿臂未封侯。离歌唱落榆关月，可是君心耐得愁。
六花初逐晓风繁，五袴那忧岁晚寒。杖屦客迷村径远，笙歌人在小楼看。也知近郭梅将动，只恐行春路未干。授简梁园休惜醉，银台列烛妓围宽。
闻道归舟泊浅沙，篮舆出郭日初斜。新传赋咏来梁苑，旧识芝兰向谢家。遣兴只凭樽有酒，感时愁见树飞花。相逢未款还相别，回首长亭鬓欲华。
风韵飕飗远更清，苍髯瘦甲耸亭亭。连根欲鬭岩峦力，一盖常涵雨露青。曾映月明留鹤宿，近经雷霹带龙腥。衰残愧我无仙骨，愿采流膏慰暮龄。
无复连云战鼓悲，英风凛凛在双祠。气吞骄虏方张日，恨满孤城欲破时。幽鸟自啼檐际树，夕阳空照路傍碑。平生不作脂韦意，倚棹哀吟两鬓丝。
停车莽苍认孤坟，烈烈英标尚想存。已脱遗孤安赵氏，更轻一死报公孙。荒林雀噪风常急，古道人稀日自昏。惆怅九原如可作，欲凭楚些为招魂。
近湖黯黯气常寒，指点宫亭渺莽间。素色夜浮全楚月，绿光春浸十州山。醉思天末骑鲸去，老怯风头听雁还。柔橹声中知禹烈，愧无椽笔画孱颜。
颠风急雨退花晨，翠叶银苞照眼新。高架攀缘虽得地，长条盘屈总由人。横钗素朵开犹小，扑酒余香韵绝伦。唯有金沙颜色好，年年相伴殿残春。
幽姿淑态弄春晴，梅借风流柳借轻。初种直教围野水，半开长是近清明。几经夜雨香犹在，染尽烟脂画不成。诗老无心为题拂，至今惆怅似含情。
风马云车怅莫寻，祠亭空锁古原阴。豆觞三献礼经事，霜露四时人子心。世尽浮云同渺渺，名高拱木共森森。平生积善身徒老，赖有家儿敌万金。
玉骨绡裳韵太孤，天教飞雪伴清癯。林寒疏蕊半开落，野迥暗香疑有无。庾岭风光仍似旧，汉宫铅粉莫相污。惊心不必临空树，一白流空春便徂。
风急尘埃满汉关，送君行处路漫漫。不知争战几时定，常恐别离相见难。三径旧游松竹老，五湖新隠水云宽。交朋日觉知音少，绿绮从今莫浪弹。
羽檄分兵控上流，时传烽火过邻州。楼船半渡旌旗晓，胡马欲来江汉秋。淝水投鞭真浪语，幄中借箸有奇谋。吾儒雅有康时意，不把诗轻万户侯。
雄观今古快幽情，突兀层楼出市甍。二水交流何处尽，孤舟不见乱山横。丹炉寂寞仙游远，剑气萧条客恨盈。向晚移樽话流落，可堪时听鼓鼙声。
夜窗把酒对鹅峰，分手悠悠各转蓬。舣棹相逢烟浪际，有家皆在乱离中。胡儿久占清河地，壮士谁收赤壁功。它日着鞭先后耳，飘零不用叹途穷。
浅水荷花开傍桥，晚钟楼殿碧山椒。林松绕路行不彻，野鸟避人飞更遥。喜有高情共丘壑，应须长啸混渔樵。老僧好事能延客，未觉山房苦寂寥。
出郭篮舆载酒随，林边萧寺趁幽期。云依石度遥看久，路绕田分欲去疑。落日悲风沧海外，黄化翠竹晚秋时。凭诗一写登临胜，为报壶山太守知。
松根系马望巑岏，乘兴攀跻不作难。日出渐看林雾散，潮来先觉海风寒。遥连钓石多红树，半出僧垣尽绿竿。不见双旌来视稼，忆君对酒岂能欢。
渊然推量德为循，酷爱收书定可人。刘向讨论称好古，退之学问美藏身。箕裘有子能传业，俎豆于今叹不辰。我亦平生讥传癖，可怜朱墨费精神。
芒鞋竹杖日随身，所向逍遥乐任真。强健挂冠非矫俗，荣华得路转迷人。爱山兀兀常心醉，与世悠悠只貌亲。最晚论交欣得子，一樽犹足慰漂沦。
避地漂流更海隅，一身难料岂知余。晚楼独上非吾里，几日西来绝羽书。虏未息兵由运数，力难康世昧孤虚。郡侯恺悌忧民切，鲁史无因讽失鱼。
闻说星郎隠翠峰，鹓鸾回首大明宫。倦游壮岁抛朝绂，归梦清江忆钓筒。贤圣相期黄卷里，是非都付浊醪中。更闻莲社多幽侣，我欲时来问苦空。
擢秀词林少也奇，星轺荣耀更分麾。世传清德名方盛，生不长年理可疑。苏晋逃禅心淡泊，孔融好客酒淋漓。眼看玉树埋尘土，零落交游我独悲。
跨海飞梁叠石成，晓风十里度瑶琼。雄如建业虎城峙，势若常山蛇陈横。脚底波涛时汹涌，望中烟屿晚分明。往来利涉歌遗爱，谁复题桥继长卿。
飞梯百级转层峦，政喜登临着眼宽。海上波涛连阆苑，日边尘土暗长安。乱来世事终无定，春尽羁愁岂一端。赖有谪仙能喜客，时陪杖屦得雄观。
疾雨狂风恨若何，芳晨坐觉等闲过。惜花意欲春长在，对酒年来饮不多。雅会欣闻珠履集，新词好付雪儿歌。风流阁老推前辈，喜客温颜似醉酡。
风急胡尘暗九州，岸巾长啸一登楼。故园却忆桐孙在，薄宦端为荔子留。湖海以南兵尚鬭，犬戎不死祸难休。似闻推毂皆飞将，盍有清谈谢傅流。
喜听清谈满座倾，不堪行色动双旌。长亭把酒分携易，暮角催人太瘦生。地远守臣知妙选，时危壮士耻南征。罗浮说与潮阳近，盍拟离骚吊二英。
体为常轻定复飘，间梅遮杏得春饶。别离处处添愁色，风雨年年换旧条。拂瓦半枯陶令宅，沿溪不断灞陵桥。凄凉又见千门绿，野老当时恨未销。
讲艺欣闻暂息兵，槐花秋晚诏群英。胡尘不隔蟾宫路，镜水初题雁塔名。礼盛邦侯开宴豆，道隆乡老萃簪缨。更期妙手皆穿的，荐士吴僚亦与荣。
客中双鬓老尘埃，海角仍逢至日来。近腊风光初染荔，新阳气力仅浮灰。豆糜厌胜怜荆俗，云物书祥忆鲁台。搔首故园心欲断，少陵赖有掌中杯。
草棘萧萧野岸隈，暗香消息已传梅。雪欺篱落遥难认，暖入枝条并欲开。愁向天涯今度见，老随春色暗中来。似闻诗社多何逊，盍试招邀共一杯。
戏马英雄安在哉，闲因九日上崔嵬。步穷岩壑身忘倦，望尽乾坤意始开。已向晚风伴落帽，可无新菊共浮杯。佳时及早须行乐，老境侵人咄咄来。
挺秀穷荒叹未遭，昔贤吟赏著风骚。纵班卢橘材非偶，不近长安价愈高。烟雨万株遥若画，尘埃一骑笑徒劳。雕盘此日无遗选，品格妍媸敢自逃。
幽株旁挺绿婆娑，啄咂虽微奈美何。香剖蜜脾知韵胜，价轻鱼目为生多。左思赋咏名初出，玉局揄扬论岂颇。地极海南秋更暑，登盘犹足洗沈疴。
荣华休羡黑头公，且对芳辰赏丽丛。十万青条寒挂雨，三千粉面笑临风。莫将拟雪才情赋，盍与观梅兴味同。只恐春归有遗恨，典刑犹在浊醪中。
退食黄堂喜自公，不妨幽兴嘱芳丛。双旌不出闲春昼，大笔微吟缀祖风。老矣交朋今日少，飘然游宦异乡同。杖藜约我过南浦，贤圣时时为一中。
炎蒸午枕梦沧浪，落落星苞喜乍尝。笔下丹青千品色，钗头风露一枝香。鸡冠借谕何轻许，马乳争名固不量。直待当时妃子笑，骊山千古事凄凉。
之子才非碌碌流，一官将母海滨游。妙龄意气看长剑，久客风霜叹敝裘。完璧有怀空慕蔺，着鞭它日定先刘。岫窗故隠今何在，草棘连云淮楚秋。
才应摛藻大明宫，戏咏岩花属意工。酷爱清香凌鼻观，更欣佳句愈头风。移来已觉池台胜，赏处何当杖屦同。不解小山招隠意，岩幽归梦绕青丛。
谁家好事许相过，有酒何妨醉面酡。兄弟偶同词馆逸，林泉偏傍故园多。晨钟屡趁伊蒲饭，晚艇时听款乃歌。莫遣是非来到耳，只应憨睡奈闲何。
小箔鸣机几万家，时清犹想旧繁华。楼台夜映双溪月，箫鼓春迷后坂花。回首十年真梦寐，停骖四顾但风沙。却过萧寺无人语，独对枯林数暝鸦。
双猿啸月寒岩幽，陈侯故家官渡头。阴阴老木旆旌暗，渺渺惊滩云雾流。九旅已荷本朝渥，三雁更忻同日侯。我来瞻拜想遗直，叹息此道今悠悠。
溅溅小水暗通池，熠熠高花乱出篱。知有精庐潜寂寞，更忻蜡屐共襟期。茗芽未辨三汤试，麦餠先尝十字炊。几许幽奇待知己，品题政在一篇诗。
布衣自昔有遗才，白首穷经隠涧隈。门掩青山朝暮色，客来浊酒两三杯。鸿冥岂复惊尘网，鹗荐虚闻达帝台。我亦放情依一壑，云间杖屦喜相陪。
雁起平沙晚角哀，北风回首恨难裁。淮山已隔胡尘断，汴水犹穿故苑来。紫色蛙声真倔强，翠华龙衮暂徘徊。庙堂此日无遗策，可是忧时独草莱。
寒声萧萧霜叶秋，石路硗确穿林幽。云横远岫若平断，风约小溪如倒流。偶经名蓝亦终日，喜有胜士同兹游。移床果茗咄嗟办，曳杖欲归仍更留。
清樽劝客且留连，乱后相从亦偶然。三径生涯乡社里，一秋心事菊花前。向来忧喜皆陈迹，老去光阴逐断弦。怀抱故人今有几，只因情话可忘年。
林下相从多胜友，谁如吾子妙才华。曳裾所至成师席，射策由来有世家。意气胸中千里骏，文词笔下九光霞。邮亭一见倾怀抱，投分金兰不足夸。
少日胸怀辄自奇，与君谈笑叩天扉。南宫试艺联裾出，上苑寻芳结骑归。乱后交游今孰在，向来心事已多违。双鱼忽得平安信，回首家乡梦欲飞。
谷雨都无十日间，落红栖草已斑斑。晓烟未放屋头树，春涨欲浮天际山。翠盖萦风沉远坂，渔舟惊浪落前湾。钟声认得林边寺，岁岁篮舆独往还。
之子词锋孰敢争，它时云路定飞腾。客怀未免悲弹铗，文社遥知喜得朋。旧隠生涯三径菊，夜窗弦诵十年灯。长篇寄我情何厚，欲和阳春愧未曾。
晚天冥漠霰初飞，皓皓山颜复水湄。莫遣瑶林生染污，却忧云路隠巇危。寒侵夜褐樽前觉，春入晴檐枕上知。忆得梁园探花早，十年泪眼看旌旗。
吾宗三凤久心降，一见端如渴饮江。好客襟怀直绝倒，封侯骨相自耆庞。知名夙昔惭惊座，袖手雍容笑斲窗。岂谓诗盟容我辈，哑钟无韵若为撞。
已筑高城受虏降，盟言端的有如江。翠华回跸清驰道，绣指观风绝犬庞。凯奏花卿初卷甲，诗成草圣屡题窗。还朝有策裨聪听，纳谏那忧以杖撞。
侵凌腊尾近春前，冻色冥冥不见天。一洗氛埃终自洁，暗催花柳为谁妍。单衣窭巷无朝爨，垂箔高门有醉眠。闻道江头消息好，玉旌瑶帜满楼船。
贵贱营营各有求，柴门昼掩静幽幽。读书无效空千卷，学稼虽勤少一丘。感慨旧余王粲赋，栖迟今倦长卿游。幔亭莫失春风约，我亦身如不系舟。
三年玉帛走稽山，万骑凌江稍北还。绝塞风烟连魏阙，千官戎服立朝班。皇图凤历讴歌里，紫色蛙声倔强间。露布更传原上捷，王师早晚下潼关。
又见庭梧一叶飞，物华心事两差池。百年未半老相逼，四序平分秋独悲。过岸山川云漠漠，残灯院落雨丝丝。客怀料理须杯酒，哭向穷途定自痴。
屏迹山樊避世喧，晚风落日静柴门。寒泉绕竹通幽圃，小径穿田入别村。散策微吟霜叶脱，钩帘宴坐碧云翻。闲中兴味知何晚，绝口名途不更言。
谁将家集到书帷，故喜风骚擅一时。快读祇愁雌霓误，流传不但落枫奇。唱酬滥许联东野，叙引仍欣得牧之。生死穷途天不恤，虚名安用日星垂。
短褐沉潜不近名，只今长乐郑康成。酒中贤圣无多酌，琴里宫商一再行。翰墨放怀新水石，烽烟回首旧蓬瀛。四愁不为思君作，怀抱何因得暂平。
诗人零落叹才难，二妙风流压建安。已见词锋推晋楚，定应臭味等芝兰。鸿轩意气惭交吕，凤跃声华敢望韩。咫尺烟尘不相见，它时惆怅隔金銮。
昔年栖险人何在，仿佛楼台杳霭间。事去长空飞鸟没，时清宴坐一僧闲。霜秋石壁黄金树，月夜云涛碧玉湾。杖策时来访奇绝，渔樵幽兴自相关。
回薄湍流漾翠岑，夷犹一舸纵幽寻。幔亭落日笙箫远，毛竹连云洞府深。似有碧鸡翔木杪，谁将丹鹤写岩阴。神仙可学非身外，多少游人浪苦心。
瓜畴暑雨乱花飞，美实蠲烦喜及时。苏并筠笼香发越，金刀玉手翠离披。侯家昔见连阡盛，贾肆徒夸厚貌奇。珍重故人分少意，临风宛若对冰姿。
呼儿急走送筠篮，敌暑惟应此物堪。一握青瑶含秀润，满襟寒雪沍清甘。搔园底用修邻怨，剪棘聊应益盗惭。它日傥收遗瓣种，离离虎掌遍山南。
青丛馥郁早抽芽，金蕊斓斑晚着花。秋意祇应宜淡泊，化工可是惜铅华。轻烟细雨重阳节，曲槛疏篱五柳家。暮醉朝吟供采摘，更怜寒蝶共生涯。
穷腊冰霜千里客，此行何事更间关。永怀契阔徒酸鼻，无力吹嘘祇厚颜。铅椠一囊身计拙，烽烟匝地世途艰。曳裾端向龙门去，清梦犹应忆故山。
楼北楼南烟岫遮，水光秋色澹无涯。风惊枯苇连汀雨，霜著寒枫满树花。故人悠悠绝双鲤，别恨耿耿闻悲笳。索居怀抱向谁写，古调一吟青鬓华。
尚想飞花照绮疏，离离秋实点烟芜。丹腮晓露香犹薄，玉齿寒冰嚼欲无。旧有佳名留大谷，谁分灵种下仙都。蔗浆不用传金椀，犹得相如病少苏。
旋剪荆榛出旧蹊，架岩凿壁启幽栖。已通邻圃尽栽竹，更搭飞桥南过溪。莲社昔夸庐阜胜，渔舟空向武陵迷。宦游若胜归田乐，肯把轩裳换一犁。
便合诛茅隠旧陂，乱来吾里独熙熙。年丰禾黍侵山上，地僻杉松傍涧欹。涉世有求俱瓮算，归田得计莫狐疑。竹林杖屦从兹始，二阮风流傥可追。
逐客初从瘴海归，平生未识想英奇。致身不负管城子，报国聊将雕面儿。舌在壮怀犹未已，途穷俗眼少相知。虎头合是封侯相，笑挽天河会有时。
倦游曾向洛阳城，几见芳菲照眼新。载酒屡穿卿相圃，傍花时值绮罗人。十年客路惊华发，回首中原隔战尘。今日寻芳意萧索，山房数朵弄残春。
底用匆匆便据鞍，离觞纵满不能欢。潇湘万里客愁远，𫛸鴂一声春事阑。此去宦游当益显，时来功业自非难。似闻幕府资奇画，好借雄风弄羽翰。
晓色阴晴久未分，乱山何处是萧屯。荒荒日转渔樵路，霭霭烟生桑柘村。胜地逢春聊驻马，主人好客为开樽。平生梦想归田乐，正喜吾侪得践言。
石磴荆藩隠薜萝，岂知迢递枉鸣珂。交游奈久如君少，邂逅成欢此夕多。千斛敢求身后传，一樽聊和饮中歌。云鹏欲举那留得，南浦伤心又绿波。
疏疏绿发覆清浔，漠漠微香起夕阴。无复风流追九畹，空余烟雨暗深林。谁分秀色来幽室，独写遗声入素琴。还似高人远尘俗，争辉玉树亦何心。
英姿直节想堂堂，不忍偷生向扰攘。二帝蒙尘方幸虏，六臣奉玺更朝梁。身轻欲抗豺狼怒，名在终同日月光。曾与先君共褒录，拊编交感泪浪浪。
橘柚垂红古观秋，归途邂逅得寻幽。晴沙散策随山远，夜月回船信水流。胜处无诗端可恨，它时有酒更来游。相陪二妙平生友，老矣襟期共一丘。
南山北山旧经行，诸刘相看如弟兄。一枰围棋果敌国，五字琢句真长城。浊醪粗饭有余乐，小几疏帘何太清。我来径醉未归得，卧对屋角岩泉倾。
石磴云房隠涧阴，昔年清献此清吟。凤池人物终难继，花县风流直到今。三尺翠碑遗墨在，一林寒竹暮烟深。平生景仰高名久，敢负它时直爱心。
种竹应须我辈人，茅檐对此可忘贫。欹风带雨看无厌，淡夜寒绡画不真。青女侵凌余瘦节，箨龙盘屈更分身。会裁一管招鸣凤，千亩何须羡渭滨。
拂衣归去隠岩扃，世事悠悠亦饱经。午梦溪声摇户牖，夜吟花影转厢营。已甘衰病安尧壤，岂有声名动汉廷。好事髯翁每相过，幅巾藜杖喜逢迎。
山馆春来特地幽，岸巾何日不同游。花随石壁高低发，水绕茅檐左右流。叵我三杯真性适，咍台一枕万缘休。山中乐事端如许，为底周郎不肯留。
懒逐交游户昼扃，客来曳履亦逢迎。旧知吾里多豪隽，亲识君家好弟兄。瓜芋满畦聊卒岁，琴书一榻寄平生。骅骝历块终千里，俗眼悠悠未可轻。
胶庠夙昔记追随，物变时移万事非。晓阙风烟胡骑满，夜窗灯火故人稀。中郎秉德无瑕颣，平子谈经有旨归。独我衰迟愧朋友，蹉跎已觉壮心违。
晓来飞雨挟风颠，洗出韶容换故年。花动一红明屋角，山寒乱碧到樽前。病如夜鹤孤还警，老似春蚕饱即眠。赖有故人开寂寞，锦囊诗句许时传。
孔林黄玉化飞埃，一派渊源有自来。具体好时心似谷，厉辞传处口如雷。闻声尽是缁帷客，见色无非古市槐。却讶文公迷圣户，不知灵钥有人开。
寒阶响叶终日静，剥啄欣闻人叩关。一听清言风洒座，几回幽梦月沈山。遗珠未许留沧海，老骥终闻在六闲。献策明光岂无用，人心久矣厌多艰。
分携六换禁城烟，梦也慵飞到日边。彩笔尚怀貂可续，冰衔时许雁遥传。紫薇院静君宵直，绿苧村深我昼眠。会向急流归亦好，双筇同访幔亭仙。
只今漂荡贾长沙，来往三山蹑纬霞。马上新诗犹忆友，枕边幽梦不离家。风惊枯苇连汀雨，霜著寒枫满树花。却记梁园初识面，干戈岂料落天涯。
老矣惟书爱未消，喜闻新塾出尘嚣。轩窗近水来无厌，弦诵因风听忽遥。游艺定知轻拾芥，正心端欲似耘苗。一经教子诚为乐，家世从今未寂寥。
闽雪少曾栖瓦白，怪来浩浩拥寒滨。严威故作敝裘厄，淡彩潜催幽幌晨。眼观醉中迷有色，心华浄处照无垠。摇松旋拾晶荧煮，已觉肥生齿颊津。
豪气无根老自摧，尚留余习爱寻梅。苦寒扶病也须去，薄暮微吟垂欲开。静纳长芬风外坞，醉临高白水边台。无言自得幽贞意，莫吐肝肠锦绣才。
一雪度腊寒不春，风光淡然溪谷滨。清湖读易月当午，乌石挂庐梅照晨。未借流膏耕沃野，聊乘爽气款苍垠。嗣音风雅愧辞竭，安得笔翻云汉津。
饭了意行忘远近，翛翛老眼入疏梅。愁边赏味平生剧，乱后横斜几度开。胜韵撩诗频呫嗫，冷香薰梦破咍台。莫将花客轻题品，自有渠侬十倍才。
故人浮家檇李傍，为爱修竹分僧房。霏霏玉尘梦千里，剡剡银钩书数行。极知神潜鼻端白，祇恐喜动眉间黄。烟波莫久费吟笔，好绘日月增天光。
平生外骛已知非，木枕藤衾老可依。春半风光唯掩户，病边怀抱自忘机。不知静守绵绵息，何似闲随栩栩飞。欲寄勤渠问仙李，玄关底处是真归。
是身如树槁穷冬，一点心华自闭封。久矣吹嘘存泛爱，偶于迟暮得相从。颇闻妙用纵横是，深愧真源左右逢。白雪黄芽计虽下，可能无意起龙钟。
腊里天公未得闲，重阴先殿晚来寒。数丝绰约流空际，一陈缤纷糁夜阑。已傍余光窥蠹简，更消清液试龙团。杜门自觉心神莹，老去追随只强欢。
贪行璀璨意无寒，不管飞花著鬓斑。一段清光贻老境，十年胜览在家山。遥知物外徜徉乐，肯放毫端造化闲。寸铁不携当百战，欲申前令愧辞艰。
画沙笔妙言犹在，折角巾欹兴已穷。不见此豪春色晚，至今遗恨雨声中。词华端是补天手，谑浪故存高世风。闻欲寻盟石峰下，人生能费几枝筇。
梦里壶山寻二妙，不因荔子鬓丝华。聊分茗碗应年例，故有筠笼来海涯。鲜苞尚想妃子笑，槁面何取西施羓。老馋惟作耐久计，一瞬红紫真空花。
不可无诗绝盍簪，杂然嘲玩寄嘉音。唯阿似是摸棱手，虚静初无照物心。莲荡远阴波面合，堇峰横翠雨中深。颇能逐胜此来否，一笑又成梁甫吟。
故山归路岂云赊，忆对春风饯物华。尚口乃穷怜反舌，以年当废惜残花。勤渠载酒传非误，仓卒回舆事偶差。今日重来绿槐夏，已拼缬面醉君家。
广文挟书门户闭，广文置书尊罍开。但欣引人著胜地，岂暇问客从何来。走浪畦风初绿稻，屑尘村雨欲黄梅。十泓琥珀今余几，垒块非浇不可摧。
紫微谈道渺无津，逸步飘然叹绝尘。但向函关迎老子，不知郑圃有真人。数丝雪发神弥莹，一点金花意自春。莫谓余衰难语此，胸中勇气尚轮囷。
只应心醉六经醇，自是陶陶晋魏人。每向幽居横素榻，惟容我辈岸乌巾。毫端空有千题巧，枰上原无一著真。要得坦然怀抱稳，烦君浇泼乳泓春。
病暑冠裳与体忘，一廛幽僻得深藏。微风时度涧光活，残日忽无山气凉。但想子綦方隠几，终惭南郭谩连墙。何时九曲寻幽事，船尾应须著漫郎。
了无胜负着胸中，三百枯棋破老慵。云陈春收花脱树，雹声夜碎月衔峰。危机每惮张颐虎，窘步休夸独眼龙。无复漳州赏新妙，只应公论付吾宗。
年衰渐涸玉池津，拟丐明窗一匕尘。底用趋风防六耳，须知对影已三人。高情政喜追灵运，饱学那容欠大春。右挈左提俱有赖，应怜怀抱久倾囷。
局上深机未足穷，玄中一著若为通。五宗惟明不是物，三语孰解将无同。常恨老怀多愦愦，每逢益友太匆匆。金篦刮眼宁无赖，况是墙西有德公。
南邻袖手只如愚，东里谈玄亦甚都。可是据鞍方矍铄，须防鬻璞得卢胡。春空潮响来何自，秋浦天容落欲无。万古西江只如许，何烦呼吸费工夫。
浄坊疏宠自吾君，盍有丰碑载策勋。方见隳崖砻翠琰，忽惊落笔散彤云。言言未索西山气，噩噩新摛左氏文。从此拱辰非厚夜，月明钟鼓九霄闻。
雪縠乌纱气似云，摇毫不瞬已成文。儿时追逐无三捷，老去荒唐更十分。木里液𣗊将底用，韶边朋肯岂堪闻。却惭锓板能流恶，一付焚如政赖君。
高钟号月掩岩扉，遥想幽人不梦时。曾听微言知见妙，应怜懒我用功迟。帻疏种种宁相贷，窗静山山尚可疑。傥有一单容过客，眼中须接秀峰奇。
一岭无情阻面谈，鸣翰忽堕得双函。抽黄对白虽云妙，刻朽嘘枯祇益惭。小转只缘官带右，雄飞无复梦图南。借留赖有天台侣，老矣真成七不堪。
天庭吐气作青红，警逻犹烦小试中。政使着鞭无暇日，惟应读易有清风。昼评一卦纷然异，夜梦三爻廓尔通。闻说新笺极玄妙，可无残剩到衰翁。
蜡封泥印了不勤，索居十载常念群。恋乡宁饮建溪水，怀友忽梦龟山云。闲中意度不沾俗，老去词华全付君。阿戎来归得新语，戏笔报谢非夸文。
茗碗深浇破别愁，掺裾犹得小迟留。不将流落遇知己，故向艰难作远游。春动闽山迎两屐，夜凉楚月趁孤舟。相逢应说庞翁笑，黑頞黄髯万念休。
并溪取次得奇观，更舞新甍翠木端。政喜闲身时可到，忽惊醉眼晚来宽。故添山色浮岚润，不逐湍流独月寒。散帙南窗更清绝，兴来直欲跨飞翰。
浮暑熏人只欲狂，秋声未肯抹横塘。倦看黄奶浑无味，醉着白𦈌如许凉。扫砌政须修竹舞，荫花绝爱巨荷张。紫髯不是轻风景，更拟回鞭向葛强。
酒香浑若过新丰，心事悠悠冷笑中。彻夜道傍栀叶雨，几年马上桂枝风。高情未许愁能挽，归意惟应梦可通。准拟今秋剩追逐，暗泉锵佩月潭东。
君家遥借我家山，我亦时来一笑看。缥缈云扶千叠秀，空蒙翠滴两州寒。已将老目供秋晚，未觉豪心怯酒阑。文伯诗无飘泊叹，尽将幽抱付遐观。
苦无聊赖忆披云，曳杖宁知四体勤。握手便成忘适适，纵谈终愧自闻闻。浮蛆酿熟贻彭泽，斫鲙图成想右军。莫为冷风发归兴，石峰秋月许平分。
平生一笑轻离别，林下相从各壮年。绝爱步兵胸垒块，更欣阿大语蝉连。杖藜只作寻常出，卮酒何辞一再传。燕颔虎头经赏识，定应接武向甘泉。
笋舆沾汗每苍黄，今日追随得快凉。水落不知沙径改，风微如靳橘林香。我缘新病仍添懒，君不时来有底忙。只恐家山诮人去，十年秋兴在殊方。
稚刘于我最多情，此日诗筒不绝声。孤雁相依真得地，早梅一粲又倾城。向来兰好知谁许，病后霜林懒独行。小几清香慰临别，极知了了万缘轻。
书生赋分合穷愁，官与休辰不肯休。清晓犯寒开省户，谁家见雪似瀛洲。烂银宫阙云端见，素柰园林月下游。说与南湖张秘阁，速来同直道山头。
君家诗礼冠南区，文阵堂堂尽壮夫。汉杰姓名归大族，周官事业属吾儒。争题玉字传金榜，悉奋朱鸾与凤雏。月桂香传南北巷，千言长策耀天衢。
欣忻笑口向西风，喷出元珠颗颗同。采处倒含秋露白，晒时娇映夕阳红。调浆美着骚经上，涂壁香凝汉殿中。鼎𫗧也应知此味，莫教姜桂独成功。
蓬门久闭谢来车，畏暑尤便小阁虚。青引嫩苔留鸟篆，绿垂残叶带虫书。寒泉出井功何有，白羽邀凉计已疏。忍待西风一萧飒，碧鲈银鲙意何如。
会稽尚隔三千里，临贺初盘一百滩。殊俗问津言语异，长年为客歧路难。背人山岭重重去，照鹢梅花树树残。酌酒柂楼今日意，题诗船壁后来看。
断墙著雨蜗成字，老屋无僧燕作家。剩欲出门追语笑，却嫌归髩著尘沙。风翻蛛网开三面，雷动蜂窠趁两衙。屡失南邻春事约，只今容有未开花。
一轩曾揭鉴为名，轩下方池彻底清。坐客不须频拂拭，主人犹恐太分明。一尘不染原无物，万象俱涵岂有情。堪笑越湖三百里，等闲风浪不曾平。
暂别甘泉豹尾中，隼旟仍驻水晶宫。文昌地禁论思久，燕寝香凝簿领空。可但龚黄宜共理，使应颜谢与同风。饱闻回老榴皮字，试问溪头鹤发翁。
水宿风餐第几程，落帆刚趁晚霞明。村醪小饮不成醉，明月推篷初欲生。自愧菲才膺闲命，谁能高卧闭柴荆。茫茫家国偏多感，静听渔榔断续声。
晚步沙头倚小晴，南山正与暮云横。栖鸦啼处野烟合，飞鸟去边孤月生。树暗风微花气度，溪深雨涨水痕平。夜阑衣湿迷归路，仿佛前村灯火明。
黄合雍容静塞尘，凌烟功就便抽身。三年暂别长安日，五亩来追独乐春。槐鼎政须还国老，谿山聊且慰骚人。似闻天语传中使，行告廷臣设九宾。
解组归来万事休，买茅初葺一堂幽。绿筠晓月摇苍珮，红树春风散彩斿。鸥鹭心情虽退志，麒麟图画尚追求。行看驰驲趋丹陛，趁取闲时秉烛游。
赖召陈玄典籍传，肯教边腹擅便便。竟夸削木真余事，却笑磨人得永年。三友不居毛颖后，五车仍在褚生前。祇愁公子从医说，火煅生分不直钱。
力辞富贵回天上，不事楼台起宅中。问道但怀重舍盖，对优宁兴独延崇。精神宛似初平蔡，信宿那应久在东。帝念中兴思旧德，未容高枕北窗风。
使君尊老致聃彭，跻彼公堂醉兕觥。祝饐俾观新礼节，纵谈犹说旧升平。厖眉昔日商山皓，尚齿当年洛社英。盛事欢传旴水上，赓歌归羡属儒生。
平地巍然起一峰，历山西畔隔湖东。势侵云汉千寻直，影落烟村四面同。龙窟正当螺髻顶，僧居端在画图中。邦人不独资观赏，旱岁为霖更有功。
佛龛经阁等岩㠂，地在高中此最高。日出四楹浮宝气，云开百里见秋毫。登临暂得心机静，徙倚翻嫌目力劳。况是雄飞先上者，强挥吟笔继诗豪。
山南细路半青霄，人昔共游非俗交。浮玉故乡惊上国，埋丹清梦记中茅。峰头仙客归黄鹄，石面灵根走翠蛟。见说西园浑草莽，手栽寸柏已胜巢。
竹里蓬茅掩棘扉，主人诗瘦带宽围。种成苜蓿先生饭，制就芙蓉隠者衣。柳絮春江鱼婢至，荻花秋渚雁奴归。小溪短艇能容我，先向溪隈筑钓矶。
谿南谿北绕清漪，舍后舍前围短篱。九九算来成底梦，休休归去复何疑。添丁见客走赊酒，阿买能书供赋诗。丘壑政非公子事，绮纨当预少年知。
谿桥人度柳青葱，困卧羁孤雪鬓翁。鹭宿烟沙晴复暖，鸡鸣茅店雨连风。早年史册书名节，晚岁燕然妙勒功。急诏凤池归去客，紫宸殿后看鞓红。
向来汤餠泼油葱，思旧所怀惟此翁。日暮楼边梅子雨，夜凉亭下藕花风。凌烟晋室谢文靖，阴德唐朝徐有功。二十年间莲社客，酡颜不是少时红。
海棠红歇鶑停歌，麦风时候犹清和。帘垂箓簌深院静，赤栏细柳阴婆娑。池塘正觉幽事好，萍叶藻蔓涵清波。一双胡燕薇丛外，衔得芹泥来补窠。
昔人好与胜己处，今世陋学多专愚。惜哉计出柏马下，往往自足令人吁。子今年少且竞爽，径拂归袖真良图。人言十步有茂草，行矣求益无踌躇。
桃花朱朱李花白，高柳花边出多碧。雨中物色更芳鲜，未碍刘郎中一石。醺酣裁诗角险丽，坐人豪逸俱勍敌。但令得醉复长吟，山云从尔生虚壁。
杨花乱落青春暮，燕拂帘旌傍人语。缥壶买酒洗春愁，回风落日檐花舞。赫蹄断烂千载书，青灯照字惊蟫鱼。冬烘老生时自哂，安用盘盂学田蚡。
黄梅雨歇春归后，抟黍哺雏鸠唤妇。红残小颊蹊上花，翠刷浓眉陌头柳。箨痕半脱烟篁瘦，露裛幽香逗书牖。云容漠漠晓阴愁，麦信风前一搔首。
雨余池上兴悠哉，坐荫藤花藉石苔。白鸟联拳相对立，红蕖粲艳一时开。吐吞月色云浓淡，经纬水纹风去来。幽事相关心自乐，岸巾独啸更衔杯。
春入名园何处寻，东风引步上岖嵚。平凝四面云岚合，曲折一丘花木深。碧草华滋迷绝径，绿萝阴影护芳林。韶光向此知归处，长与先生供醉吟。
山作屏风云作篱，岧峣亭子俯涟漪。绝知此地风光好，直为主人心迹奇。侧塞乱花红被径，檀栾高竹翠缘陂。惠连自喜陪幽赏，判却归时倒接䍠。
浮云卷尽绮霞明，藜杖扶行得晚晴。斜日水边㶉𫛶影，孤烟林外鹁鸠声。且从乐处安心地，可向艰时触志兵。幽意欲言言不得，因君聊复动诗情。
晴山喜见晓巑岏，笑出蓬门不暇冠。风扫断云齐万弩，日融残雪上三竿。早黄杨柳漏春信，晚翠枇杷凌岁寒。从此林芳入幽赏，冻醪新压味甘酸。
后湖翰墨真追古，前辈风流独到今。二月书题看六纸，一篇诗律抵千金。周郎酒里君相得，韦九花间我欲寻。饭颗山头如会遇，殷勤为道仰高心。
连筒隔竹度流泉，约束畦丁灌小园。拔薤自须还种白，刈葵辄莫苦伤根。瓜畴准拟狸头大，草径堤防马齿繁。努力荷锄当给酒，无令菜把乏朝昏。
步屐寻春犯雪泥，村南村北鹁鸠啼。堕梅残白犹明树，著柳暗黄初映堤。风景快晴云擘絮，江天未暮日悬规。最怜碧涨侵沙尾，更傍横桥一杖藜。
路入西园绕绿苔，我来倚杖一徘徊。霜林有树叶皆落，风榭无人花自开。奴橘甘酸千百颗，侯梅萧薄两三栽。幽人自是便幽胜，终日孤吟只费才。
倦客长年嗟久客，交游此地喜偕游。后溪水接前溪碧，小响峰连大响幽。千里家山千里梦，一春风月一春愁。今朝共话明朝别，取醉君无不醉休。
万古东西隔女牛，停梭期会岂悠悠。虾蟆轮破青天暮，乌鹊桥横碧汉秋。莫放痴儿懽彻曙，且容老子强登楼。举瓢更取天浆酌，一洗胸中万斛愁。
梦想常怀兄弟贤，何如合眼到东川。客居自幸贫无事，归计犹须大有年。一丈席间方隔阔，万金书意要频传。诗筒更喜如飞鸟，愿乞清新一百篇。
自笑踆踆走海边，栖迟已与俗相捐。谁怜乞米问卢老，懒以无薪告仲连。案上三杯朝不饱，膝头一榻夜惊穿。诗人未用生羞涩，尚觉囊中有一钱。
君看如弦死道边，由来忠鲠世人捐。剑除佞士朱狂直，笏击奸臣顾少连。莫以古人蕲薄俗，空嗟膏轴运方穿。齿牙枉插於菟口，见说官家废料钱。
何年龙胁破鳞皴，应是风雷役鬼神。曲折凿开南北路，去来老尽利名人。秦云楚树青天外，禹穴胥山沧海滨。下视蓑城如掌大，市声啾唧暗红尘。
人情巇险摧车路，世事变迁鸣屐廊。自分北宫长粝食，懒从东壁借余光。林庐雪后梅含白，篱落天寒橘孕黄。幽意只应君共醉，何时拂石对倾觞。
伊我索居吟雪屋，怀君独夜步风廊。语离尚忆三春暮，共醉曾分一日光。忽喜斜封书绢白，更传妙语色丝黄。遥知发兴虬松下，白眼看天自举觞。
闭关自喜脱愁笼，未愧柴桑避俗翁。黄奶引人千里梦，青奴借我一窗风。绿葵紫蓼园蔬课，白葛朱藤野步供。尚想故人怀别久，论文安得一樽同。
世情分付与东流，含梗徒劳百念浮。但使心源长寡欲，便知乐地本无忧。处身忌作燕巢幕，脱事要如鹰掣鞲。节腊好同营一醉，幸逢开泰戢戈矛。
雅望题舆早已贤，高风晚岁更超然。笑收剑佩遗荣路，独往山林事引年。行马正看光梓里，卧麟忽叹掩松阡。乡州耆旧今垂尽，忍见山颓重涕涟。
身后储休世或同，生前有耀孰逾公。班衣五彩枢臣贵，宝带万钉天眷隆。终始哀荣时共羡，丕扬宠赠会追崇。遥瞻素旆愁云外，惨憺悲歌立晚风。
病怯帘疏雨到床，雨余山霭上衣裳。宵携冷杖强看月，晓傍暖檐贪向阳。御湿要须谋日饮，乏资深恨值年荒。所须药物真吾事，麦曲山鞠今满囊。
探春著屐犯榛荒，更入名园转曲塘。红认蔬畦怜小甲，白寻梅楦得幽香。全同花下迷山简，只欠池头语葛强。吾土信多行乐地，绝胜酒里到家乡。
川原恍若白崖天，屑玉轻明瑞有年。折竹掀轰宵暗积，欺梅艳溢晓相鲜。当知破耳冲风出，未似蒙头正昼眠。杲日能怜有贫者，不须更作寄天笺。
腹藁才名第一流，只今偃蹇困吴州。牛腰但使诗章富，鹤发宁论岁月遒。耻傍朱门随掉尾，独寻青箬钓查头。知君高胜如松竹，不遇犹为潇洒侯。
南北东西遇合疏，偶然良会足欢娱。豹胎供馔斥鱼婢，雀舌试汤分酪奴。花萼成诗多共赋，竹根有酒不须沽。借令六逸无人画，也胜当年九老图。
落魄尘寰触处然，深藏妙用散神仙。笔端间作龙蛇走，壶里常挑日月悬。漫假人伦来混世，只将酒盏度流年。潜修功行归何处，笑指瀛洲返洞天。
泉源山下延平旷，路入松关起清爽。飞云西峙积翠台，突兀三千六百丈。杏花片片铺金坛，天风吹桂香漫山。游人尽去萝月上，觉我身世非人间。
结束青山向日还，得书南望意悠然。少宽二老庭帏念，粗了生平灯火缘。去路虽遥心已近，短篇欲就意难圆。不妨静洗笙歌耳，稳接江涛到枕边。
灯火千门竞是日，出户黄昏云抹漆。夜光乘暗何处投，冷淡行人怅如失。明朝风清天动色，云阴初若龟兆坼。须臾白盘升天东，相如归来更全璧。
落花如雪鬓如霜，醉把花看益自伤。少日为名多检束，长年无兴可颠狂。四时轮转春常少，百刻支分夜苦长。何事同生壬子岁，老于崔丈及刘郎。
新晴不受短篷遮，系缆持觞一太嗟。柳岸萧条难驻客，茅檐安稳不如家。百年有几欲华发，今日无多已暮鸦。五世乡关泽未斩，欲归心折雁行斜。
照人明月故应圆，露冷风清八月天。且看惊鸾呈妙舞，却愁落雁怯虚弦。裙裾老去真聊尔，色笑公当一粲然。小院不妨今夜雨，人间那有两婵娟。
好上清班冠紫宸，抽身便作最闲身。疏梅茂竹几多目，曲槛方池随处春。两两脊令听自好，重重华萼见长新。灵椿一树婆娑甚，稳覆家庭四老人。
便胜从来三戟门，良金如友玉如昆。天边鸿雁空千里，堂上埙箎共一樽。自昔披榛扶社稷，几人衣锦向邱园。商山曾为留侯起，来作侯家异世孙。
剩引桂枝丛小山，鹜行姑去自余闲。人怀昆玉未当价，花与莱衣相映斑。佳树非烟晓葱郁，幽泉不雨夜潺湲。顿移岩壑山阴道，竞秀争流一席间。
高人心迹喜双清，旷远幽亭谁与名。檐外落花仍落絮，坐中倾国与倾城。松声传壑风初急，帆影飘空浪未平。不尽樽中今日醉，匆匆轻去得无情。
坐客一时人物换，此山海内旧知名。华筵为我歌金缕，深院有人来石城。酒浪满浮春浪碧，眉峰浅画晚峰平。日斜柁转各回首，松竹绕溪知此情。
槐柳参差覆地阴，薰风院落日沉沉。酒余不觉愁何在，花底直疑春可寻。江水无情犹北渡，淮岑相对漫南音。凭高最动归与念，卧听疏蝉出晚林。
黄绸被底衙声罢，永日庭闲讼不哗。案上琴书延好客，江头风月杂渔家。尚看叶令余波在，正索骚人秀句夸。闻道芙蕖红万朵，遥知不减浣溪花。
绮𦈡不复尚骄奢，经始菟裘谢物华。户外韦衣真隠者，屏间孔雀尚豪家。几年汗简编梼杌，晚岁薰炉负辟邪。谁谓吾庐还有幸，卜邻归路不相赊。
怀抱如公政自嘉，衡门那复念京华。壮年底事已将老，作戏逢场新有家。此去车书应万里，似闻廊庙屏群邪。时平尤赖安戎策，未合幽栖去国赊。
草草茅檐俭异奢，坐观物态尽空华。放怀近欲轻千户，排难何当念两家。壮岁我今成传癖，清时君勿病官邪。他年政恐从名宦，回首菟裘恨太赊。
环堤风涨雨溪深，半岭云飞一院阴。三径定回俗士驾，百年今见故人心。时危天地烽尘满，岁晚江湖客病侵。他日青云各回首，向来黄阁子知音。
公皆车马城南去，我向西郊漾小舟。人事好乖各回首，吾年如此喜乘流。金兰六客稀时见，珠玉一篇无句酬。却数竹林犹少在，不妨着我伯伦刘。
一笑相逢水一涯，近檐犹记旧相知。似矜冰玉非凡骨，终倚雪霜开好枝。新绿成阴无几日，微酸著子亦同时。诸公忍袖和羹手，空赋西湖处士诗。
百花看尽不如梅，故作凌寒殿后开。照水怜生匀粉处，隔帘抵死透香来。未令寄陇音尘断，能觅巡檐句法回。羞杀漫山桃李树，枉教春力费镌裁。
点酥娇面试初芳，琢句真须琢玉郎。聊与一枝论雅素，未须千叶间轻黄。斜簪髻畔随人好，满覆樽前借客香。谁引角声人未寝，落梅声里看晨妆。
住家却学浮家样，横截江湖叠浪中。漫说三高无起日，孰知千古可同风。长林蒙雾行平远，层榭攀云语半空。堤上系舟何限意，匆匆著句未全工。
明明窗色极知晚，隔岸喧阗祇掩关。上下亭台烟雨外，参差花竹水云间。从多莫剪东南柳，胜绝新增西北山。客路十年辛苦里，也容一日及公闲。
相业兵韬材总堪，君王喜与阿戎谈。枢机旋转斗垂北，殿阁邃清风自南。主圣端如干用九，公归当待汉登三。史家莫比唐房杜，大似商宗旧学甘。
树犹如此我何堪，赖有随斋可剧谈。少日声称满中外，几年词采秀东南。诗坛欲借背城一，材馆均蒙吐哺三。每见匆匆又分去，与公交淡不须甘。
方兄于我一无堪，闭户休休口不谈。忆昔茅檐差傍北，望公花坞恰平南。高歌频举巨觥一，佳唱如闻小雅三。投分素深贫酷似，相期同苦亦同甘。
晚来无计障风饕，美酒十千价未高。成败两奁供夜战，醉醒一斗付春醪。流杯指日重修禊，琢句如公可命骚。多谢故人乐宾客，清欢十倍胜绨袍。
杯觞尽醉老仍饕，似觉胡床步步高。深院清香非柏子，公家重酝胜松醪。不须捧斚歌吴曲，看即挥毫继楚骚。未尽余春早归去，谈经当复慰青袍。
柳州老去腹宁饕，但喜衡阳纸价高。乍暖风光如扑絮，相欢人意似投醪。家留溪上久漂泊，信断淮南非驿骚。风浴舞雩那可缓，春衣替尽御寒袍。
鹤氅偏宜鹤发翁，戏挼筇杖与儿同。梅梢弄影半窗玉，柳径吹绵三月风。拥户且眠窗未晚，泛舟何向水如空。阳春便逐新诗到，不待葭灰落嶰筒。
廼翁儒学似文翁，韵句天然无异同。社稷堂堂推故相，家庭挺挺见遗风。词场已擅千军敌，诗律仍惊万马空。愿报琼瑶无好语，朝来浑欲达空筒。
公方绿发我成翁，犹喜芝兰臭味同。雅奏黄钟仍大吕，旷怀明月与清风。共高卞璧连城价，肯使衡茅四壁空。所望苕溪分一曲，邮签日日溯归筒。
旧诗新读更精神，雪里招回未到春。俗眼骤惊银可粉，天心忍用玉如尘。漫空柳絮千家到，转眼梅花一夜新。物象区区劳比拟，申严诗令负前人。
春服初成属暮春，舞雩那似霅溪滨。绕溪箫鼓谁家子，并塞风烟吾故人。好去定无为客恨，临分犹复念予贫。驱车跃马平安否，雁断无因消息真。
不奈飞埃点素衣，惊霜须鬓落全稀。隔帘初听黄鹂语，举盏那催画鹢归。就使渊明频日醉，能争伯玉几年非。持竿欲老长城去，分我临流半坐矶。
旧时阡陌荆榛底，十载纵横豺虎群。绛帐并游那更得，乌衣群从断相闻。尚传是是非非语，翻坐奇奇怪怪文。谀墓平生吾岂敢，了无一物寿刘君。
维舟江口未栖鸦，急趁飞觞一笑哗。旋喜使君倾皂盖，尽从醉客堕乌纱。高城不记人分袂，短棹空随月到家。尚欲趋陪连夜饮，东篱容有后开花。
凭高休惜举觞频，聊结华严数面亲。筇杖止堪扶倦客，蒲团仍得憩闲身。雪霜侵鬓叵禁老，梅柳迎人俱欲春。后日重来应更好，南山排立画檐新。
剩喜今年琢句频，仍闻灯火夜相亲。悬知耸壑昂霄日，不负腰金拖玉身。攻苦诗书如白屋，加鞭辞藻正青春。古来孟氏好兄弟，余韵未忘今转新。
勋业毋庸揽镜频，空余白发向人亲。未论骨相无三甲，细数年华有六身。泉石相看应笑我，萍蓬不定几经春。尚须勇往趁晴日，竹外疏梅应斩新。
诗人老去倍伤秋，我亦秋来尚黑头。世事可怜催晚景，皇天未许减羁愁。不堪败菊愁彭泽，又见寒云饯蓐收。旋解鹴裘沽一醉，纷纷谈话任封侯。
勋业皋夔前后身，门从罗雀厌蹄轮。旌麾亟解江城守，邱壑苦留廊庙人。禅观起侵千嶂晓，篇章分与万家春。要将姓字夸今古，史笔何人似获麟。
王门一岁几经过，客里承颜未厌多。诗卷心胸倾锦绣，珍庖盘釜荐麟驼。自惭淮海可怜客，每费江湖无尽波。玉树芝兰为公喜，庭空千丈影婆娑。
三径萧然欲就荒，已将身世两兼忘。纷纭勿用论荣辱，出处真须自弛张。忆昔少年亲翰墨，与公长日付杯觞。如今事事俱无用，学道徒能笑子房。
年来疏见惊人句，入手遽回如许春。几日异科收异士，百年吾道付吾人。执鞭少也尝求富，击柝老来非为贫。寄语子云当自贵，儒风元不系周秦。
千里能来两郑公，百年英烈尚遗风。笙歌少让他时胜，犴狱应从到日空。画戟行程春色里，邮亭离恨雨声中。不辞远为宗风去，一瓣香缘六一翁。
静掩岩扉定几年，兰陵谣诵似新传。文如此老仍千骑，恩与州人作二天。一室萧然余棐几，平生用处只蒲鞭。琵琶休抹三千指，公到家家自管弦。
不记江城分袂初，几年东北望门闾。寒温一纸无非便，忧病千端自作疏。莫忘折梅寻胜事，悬知视草报初除。及兹郡舍多闲日，早著山中未了书。
老兼贫病怯离群，细雨邮亭晓送君。俗韵有谁歌白雪，高标真合致青云。官居尽日勤篇翰，相业平时饱见闻。早晚薰风生茂苑，肯来樽酒细论文。
昂昂犹想立鸡群，三夜寒窗叠梦君。人物芝兰晋王谢，篇章黼黻汉卿云。飘蓬贱迹谁能记，推毂高风今创闻。不敢驰书丞相府，何当收拾与斯文。
二年环堵赖余波，相和儿童襦袴歌。还复攀辕逢此日，敢忘推毂意如何。十行行矣重征霸，三径归欤暂景坡。旦晚陪公画桥路，共看天远夕阳多。
胸中历历几山川，竹杖芒鞋四十年。赤手旋为新活计，白头犹作旧因缘。如如妙境无多事，了了真心不碍禅。安坐高峰重点检，未须枕石伴云眠。
颇忆高人相与闲，扁舟谁与趣公还。杯行款乃歌声底，客坐参差帆影间。多病扶携新几杖，平生契好旧湖山。未容月转各分手，醉语狂吟下碧湾。
久矣忘情岂用闲，已看要起示无还。自怀白发苍颜客，不堕黄花翠竹间。顾我分为方外友，如公合上道家山。暇时及此频相过，城北城南浔几湾。
百年未见一人闲，曾是兴嗟唐已还。遗躅有谁高往古，清风元自振中间。我惭官薄当投绂，公比吾家已买山。待得有田归已暮，何当分我一沧湾。
霜余晴日照堤沙，早晚天墀下白麻。有吏当筵歌湛露，须公满斚泛流霞。篇章况是万人敌，阀阅相仍百乘家。落帽何须定重九，探先三日醉黄花。
先门勋业画图中，又见麒麟第一功。吹帽龙山前日事，还珠合浦昔人风。满籝何有简编足，荐牍无心天地公。谁说维熊契占梦，君王卜处本非熊。
月挂微弦天未霜，初筵遽作十分凉。饱参平日安心法，自是长年却老方。诏下龙墀思旧德，名标雁塔看诸郎。殷勤为采瀼潭菊，满泛西风岁岁觞。
祥光昨夜拥冰轮，南国初生瑞世人。倚马高文追异代，憩棠余爱在斯民。吟毫剩借江山助，诏墨行颁雨露新。要识漆园非浪语，传家重看八千春。
家声久矣冠淮东，自喜升堂获拜公。每看云烟生笔下，故应邱壑满胸中。祠公此日家山乐，明府他时社稷功。早晚锋车下吴会，西来犹想及春风。
两州佳誉亚龚黄，琳馆归来道益光。凛凛松筠非俗韵，诜诜兰玉见余芳。梅催寒萼春初破，月满冰轮夜未央。景物渐新人不老，年年于此醉华觞。
画戟从来瑞霭浮，顿回春意到南州。占熊馈鲤呈祥日，拖玉腰金得志秋。十载声名天下最，满怀韬略古人求。寿觞频举公休惜，明日催归侍邃旒。
玉笋初辞鹓鹭群，一麾来此振余芬。三槐事业他年看，五袴歌谣随处闻。方丈可量闲日月，泰阶还赴旧风云。年年东注松江绿，浑欲朝来寿使君。
家住东南最上游，一从束发侍宸旒。文兼钟阜古今秀，庆与秦淮日夜流。盛业行刊千琬琰，余威坐折万貔貅。𥩟看拜后恩荣异，槐鼎相联鲁与周。
谤焰谗波岂易然，功成方验古无前。十年险阻忠偿国，万口纷纭诚格天。已遣烽消边障火，行看贯朽大农钱。如今闻道持盈业，旦旦开陈黼扆边。
儿童犹解仰芬芳，合缀韩门弟子行。久矣飘蓬疏望履，幸哉拥篲即升堂。夔龙会合时千载，鸥鹭留连天一方。遥愿衮衣仍鹤发，年年今日侍君王。
秋山淡墨写千峰，辉映门阑气象中。瑞霭亦知人意喜，华觞宁惜醉颜红。庄椿此去几千岁，汉阁他时第一功。试问溪头闲草木，公来无日不春风。
借箸从容汉子房，平生书奏几封囊。少辞天上风云会，便觉壶中岁月长。调鼎望公非一日，草玄与我见诸郎。云何整顿乾坤手，漫隔三年鹓鹭行。
往岁声驰淮海滨，曾歌紫绶照青春。光华万里古无辈，献纳三朝国有人。剩约横山供胜事，细凭芳醑寿斯辰。百年黄合身犹健，重看归来一幅巾。
持橐朝端誉有光，垂弧门左昼初长。功名唾手囊中物，药石关心肘后方。公念承流当振廪，人歌难老竞持觞。寿筵一举松江渌，便趁追锋侍帝旁。
昔襦今袴雄藩守，佩玉峩冠近侍臣。十万人家等蒙润，三千风月政当仁。仙姿照坐桃如许，冷艳当檐梅一新。愿比秦淮与钟阜，郁葱佳气自长春。
盛世还生瑞世人，东风屈指岁华新。祥烟不断千山晓，爱日无边万国春。鸣玉珥貂扶紫极，櫜弓偃革转洪钧。我民非敢私为寿，永作堂堂社稷臣。
直把孤忠动帝聪，平生房杜不言功。冲霄鸾凤谋谟合，遮道豺狼党与空。韬略暇时谈笑里，勋名他日画图中。中书未数汾阳考，万有千年似鲁公。
清风孤映紫宸班，平立伊周伯仲间。几岁苦心扶国步，今年喜色到天颜。羽书已静淮西报，翟辂初从塞北还。式廓中原断无事，从容廊庙有余闲。
已闻鼙鼓静边陲，初见丝纶宠帝师。寰宇一新周礼乐，广庭重用汉威仪。江南江北无他事，春后春前更此时。举盏上公千岁寿，赓歌永赞舜无为。
日日衣冠金马门，有谁出力正乾坤。来归季子国人喜，终藉叔孙皇帝尊。凤沼真成逢旦暮，龙楼今得问晨昏。欲知馀庆来何似，带砺山河永永存。
冠豸英风传至今，于时早已望商霖。挂帆鲸浪朝天日，借箸龙墀许国心。帝渥洊颁廉陛远，边声初断塞垣深。不须更诵烝民句，处处儿童尽好音。
不用天河洗甲兵，只凭直道致升平。三王事业贤臣主，一代师儒难弟兄。屡薄赋徭民鼓舞，尽除氛翳国清明。休将前古论今日，万古无人敢抗衡。
淮南持斧功成后，瓯粤乘轺喜暂临。使者英标衣蹙绣，近臣新渥带横金。三山气入中秋好，八郡香焚晓雾深。已为黎元开寿域，可无椿岁慰人心。
相门苗裔正诜诜，长庆风流几百春。吉梦忽随秋日晓，祥光常对月华新。翰林大笔高前古，玉树诸郎霭后尘。何假捧觞勤颂祝，由来寿考属仁人。
断机久已传家训，采藻端然继国风。庭院炉烟春蔼蔼，门阑瑞气晓葱葱。遐龄愿效三桃实，拜寿何辞百盏空。自幸晚为门下士，余波应许丐奇穷。
列宿东南夜有辉，门弧此际诞英奇。晏婴俭德人皆仰，召虎中兴日可期。名誉雅为天下望，孤忠自结圣君知。大椿会见千年算，应许惊乌托一枝。
籍甚声华振九州，龙名未许颍川优。两年𫓧钺扶黄屋，一品星躔尚黑头。烜赫朝班联棣萼，张皇军势拥貔貅。自惭东合叨甄录，愿向清时与国谋。
五月天恩解网罗，四方举首愿时和。我公寰海甘霖望，今日门阑瑞气多。已幸羁穷蒙庇赖，𥩟看谈笑却干戈。汾阳二十中书考，他日遥知数倍过。
深涧无人草自斑，独随流水入深山。隔林岚气青烟润，满地松阴白昼闲。野鸟听经当户入，洞龙带雨自天还。登高试望莆城景，一骑斜阳晚度关。
忽辞端委侍岩廊，归卧菟裘退老堂。远避势家萧相国，旁连永巷郭汾阳。江如渭水烟波碧，山似灵岩草木香。公向此闲留杖屦，宁知身在赤城傍。
不令甲第起康庄，却向郊园草作堂。庐阜规模临𫶇嵲，霅溪颜色俯沧浪。参旗井钺聊遮户，赤舄貂冠且挂墙。几浄窗明无俗事，愿公时草乞言章。
平池积潦涨轻痕，宛若扁舟系水滨。断岸才盈六七尺，低蓬恰受两三人。巡檐悦目蒲莲秀，隠几忘机雁鹜驯。坐阅江湖好风景，不愁涛濑阔无津。
水接荆门陆控秦，卧龙陈迹久尤新。剑关驿外青山旧，锦里祠边碧草春。更筑飞楼瞰泸水，拟将遗恨问洪钧。南方已定虽饶富，北望中原正惨神。
东游寻胜即登临，浮玉知名冠古今。万壑波涛喧海口，千年岩岫据江心。雨篷烟棹征帆远，晓磬昏钟佛屋深。诗客分留风景在，凭君一为发长吟。
江势东倾剧建瓴，中流岩壑隠禅扃。游僧谁渡降龙钵，过客争摸瘗鹤铭。修竹捎云凌北固，桃花吹浪涨南溟。上人劝赋斯山境，乞与微吟勒翠屏。
何人着眼觑征骖，赖有新诗作指南。螺髻层层明晚照，蜃楼隠隠倚晴岚。仲连蹈海齐虚语，鲁叟乘槎亦谩谈。争似澹庵乘兴往，银山千叠酒微酣。
一带清波六月凉，洗兵安用挽天潢。哥舒血蹴红凝箭，子美苔欹绿卧枪。玉垒尘清闲擂鼓，玳筵风静细流觞。澹庵临水空惆怅，洛水凌波见未尝。
感时湔泪几时干，顾影伶俜独立难。自恐节孤无与对，谁怜族冷不胜寒。未应一世供愁断，长愿三更秉烛看。雨过花边行更好，犹嫌子美借银鞍。
风亭小立梦初残，步步凌空对广寒。照眼双明清可掬，闲情一味淡相看。晓萦瑞雾黏初润，晴映高云暴未干。三嗅临风思无限，蕊宫遥夜酒初阑。
瘦吟幽玩有余妍，更向高人独乐园。无垢未应经露沐，不缁宁信受尘昏。春风自识明妃面，夜雨能清吏部魂。插向胆瓶看更好，凛如明月荐雷樽。
一年佳处早梅时，钩引清风巧钓诗。未分霜冷禁瘦朵，渐看春入奈愁枝。晚尤奇特怜无伴，夜更分明不可私。冷落更须凭酒煖，从今邹律未消吹。
纷纷红紫勿相猜，自古骚人酷嗜梅。皂盖折花怜老杜，黄梅时雨忆方回。一生耐冻天怜惜，满世趋炎我独来。桃李争春身老大，急须吟醉莫停杯。
落网从前一念斜，崖州前定复何嗟。万山行尽逢黎母，双井浑疑似若邪。行止非人十年梦，废兴有命一浮家。此行所得诚多矣，更愿从今泛北槎。
匹马吴江谁着鞭，惟公攘臂独争先。张皇貔虎三千士，支持乾坤十六年。堪恨临淄功未就，不知钟室事何缘。石头城下听舆议，万姓颦眉亦可怜。
往事浑如一梦中，回思吴越腋生风。云闲别岭千层碧，日落西湖一抹红。上竺留题陈迹在，孤山游赏故人空。莫将句搅幽人意，我辈缘诗正坐穷。
白发无端苦见寻，十年孤负醉花阴。可怜独鹤轻浮海，未及昏鸦日伴林。天末醉眠千岭寂，江南梦绕五云深。一杯遥祝慈闱寿，松柏长春共有心。
晚年种德听和銮，露冷林深绽锦团。金凤花残秋欲半，木犀香远晚初寒。拟将艾制候朝绂，愧把芦芽易钓竿。早与君王乞归去，仕途方险战于鞍。
万古云霄一凤鸾，归来蓬岛月光团。久将忠义私心许，要使奸雄怯胆寒。漏尽玉龙随彩仗，赦衔金凤下长竿。天家催赐黄花酒，笑指是翁能据鞍。
以身去国故求死，抗疏犯颜今独难。阁下特书三姓在，海南惟见两翁还。一坵孤冢寄琼岛，千古高名屹太山。天地祇因悭一老，中原何日复三关。
不踏金堤新筑沙，却寻寂寞紫云家。一春弦管花间鸟，半夜笙歌水底蛙。荣悴安时犹竹柏，行藏有待岂匏瓜。独醒正渴杯中物，薄薄茅柴亦胜茶。
县崖怪石水潺潺，宜有神龙隠此间。穷胜不妨归险洞，寻春那止看群山。攀龙行即天边去，跃马聊同野外还。好景良辰适相会，一樽好共水云闲。
逐客生涯一钓篷，野塘幽绝小楼东。柳边新过清尘雨，水面徐来送月风。逸兴似穷千里远，胜游还复五人同。子皮已结烟波社，白酒何妨日日中。
放逐归来户已篷，梦魂时到浙江东。心如止水偏陶月，身似虚舟但逐风。云路自怜飞鸟倦，山盟谁与白鸥同。管城本乏封侯骨，人道中书却不中。
大块劳生亦可吁，解言佚我漆园癯。东家尝记老吾老，西洛请师迂叟迂。于谨延年还可杖，孔光灵寿不须扶。劝君早作菟裘计，太半归来雪满须。
公余诗老屡携将，物外高谈味自长。省事清心追豹隠，批花判月泻鹅黄。地偏不愧先生里，意野何如处士乡。却笑商颜园与绮，苦矜岩穴事高皇。
苏张姓字炳如丹，遍历遐荒觉世宽。龙勒殊勋标绝域，麟宫奇节障狂澜。二千里外河源远，十九年间海上寒。二子精忠君勉继，归来锦领万人看。
相印横拖御案前，圣恩暂许帅藩宣。举幡北阙危三刖，抗疏南床忽十年。往事凄凉人堕甑，此身空洁鹭栖烟。当时坐榻生龙尾，犹望陈蕃一解悬。
千里还经赤地连，老农作苦也堪怜。来牟不复歌丰岁，荞麦犹能救歉年。山色浅深秋泼黛，田毛上下晓披绵。天公莫遣霜如雪，赤子嗷嗷要解悬。
胜游宝箓记吾曾，五十年来一衲僧。昼短莫吟千岁烛，年丰聊看九华灯。一球未放寒星坠，万炬浑惊烈日升。诗酒虽堪驱使在，照愁佳句愧坡能。
漫云学佛竟何曾，且伴西邻正觉僧。莫笑酒狂刚止酒，且来灯下看传灯。人言星近如堪摘，谁谓天高不可升。见说燧人初改火，固知将圣信多能。
赏心乐事巧相违，清坐持枚学数扉。雁足不来空燕雀，鸰原何在叹蟏蝛。开怀对酒祛愁破，缓步看灯踏月归。万里投荒真细事，频年不得戏莱衣。
头白经筵思漫覃，骎骎末路我何堪。八年还作玉堂集，一笑真怀银杏谈。敢说麕书讥聂北，聊因麟趾咏周南。梅开更得珠园去，红粟寒梢试一探。
岩耕名已振京关，未信终身袖手闲。万卷不移颜氏乐，一生无愧伯夷班。致君自许唐虞上，待我谁能季孟间。两社年来欠元老，苍生拭目望公还。
士气从来弱不支，逢时言行欲俱危。不因湖外三年谪，安得江南一段奇。非我独清缘世浊，此心谁识只天知。万牛回首须公起，大厦将颠要力持。
悬崖怪石水潺潺，宜有神龙隠此间。穷胜不妨归险洞，寻春那止看群山。攀龙行即天边去，跃马聊同野外还。好景良辰适相会，一樽聊共水云闲。
宝公何似赞公房，好句还追铁凤翔。金象妙高惊地胜，木犀清远送天香。明年蜡屐谁犹健，昨日登楼我尚强。三老未应输二老，兹游奇绝永难忘。
六代风流最永嘉，郁葱胜气隠晴霞。折冲樽俎神俱旺，表里山河险莫夸。几缕碧烟迷杏眼，半篙清涨减蒲芽。歌声已得檀郎怨，四海而今再一家。
饯行朱邸帝城春，随例颠忙宴玉津。报国独劳千一虑，钧天同听十三人。金卮宣劝君恩重，花露湔愁醉梦真。却忆故山猿鹤在，便思投劾乞其身。
暗里寻香自不迷，照空焉用夜燃脐。欲危疏朵风吹老，太瘦长条雨飐低。孤艳几时同把盏，野香犹记助看题。唐人未识高标在，浪自纷纷说李蹊。
缟裙练帨照钗荆，霜竹寒松秀色并。八咏格高凌太白，千林地迥切西清。著枝有味知深意，欹屋无言似薄情。日暮水边空怅望，浑如湘浦见皇英。
当年曾见凤城头，入骨贪看兴未休。小摘欲论千种恨，微吟还唤一番愁。每嫌俗物熏心醉，长愿清馨满世留。秾李倚风梨带雨，比方应合面骍羞。
为瑞应便种麦鸦，余光犹得映书车。也知一腊要三白，故作六霙先百花。授简才悭惭赋客，披蓑句好忆渔家。拟酤斗酒听琴操，三百青铜落画叉。
别离如许每引领，邂逅几何还着鞭。微服过宋我何敢，大国赐秦公不然。衰鬓雕零已子后，高名崒嵂方丁年。即看手握天下砥，山中宰相从云眠。
打成大错一毫差，万里去寻留子嗟。微管闲思齐仲父，赐奴长价汉浑邪。道穷怜我空忧国，句好知君定作家。便欲相携趁帆饱，要观子美赋灵槎。
好竹平生志颇坚，谁知岛上有淇园。溪边六逸李太白，林下七贤杨巨源。空翠有时穿荦确，圆机终日转潺湲。从来到处安心地，肯认家山作本源。
井邑峰峦绕郡城，新台高峙见南溟。海澜浩荡连云白，江汉朝宗彻底清。日月往来双羽箭，乾坤今古一邮亭。年年不改长春景，遥想蓬山作画屏。
秋风江上驻王师，暂向云山蹑翠微。忠义必期清塞水，功名直欲镇边圻。山林啸聚何劳取，沙漠群凶定破机。行复三关迎二圣，金酋席卷尽擒归。
湓浦庐山几度秋，长江万折向东流。男儿立志扶王室，圣主专师灭虏酋。功业要刊燕石上，归休终伴赤松游。丁宁寄语东林老，莲社从此着力修。
立马林冈豁战眸，阵云开处一溪流。机舂水沚犹传晋，黍秀宫庭孰悯周。南服只今歼小丑，北辕何日返神州。誓将七尺酬明圣，怒指天涯泪不收。
何处高人云路迷，相逢忽荐目前机。偶看菜叶随流水，知有茅茨在翠微。琐细夜谈皆可听，烟霏秋雨欲同归。翛然又向诸方去，无数山供玉麈挥。
零雨不出动隔旬，门前秋草长于人。江湖浩渺欲无岸，锦石最小犹生云。微阳片月何曾见，只有莓苔昏笔砚。田家黍穗未暇悲，茅屋且为萤火飞。
柳带抽春寒气浅，风光晓引春楼怨。关山行人久不归，鸾瘦舞腰双绶缓。锦书难寄北征鸿，归飞海燕翻晴空。芳菲韶景伴愁老，兰苑桃花落照红。
向来一纪登临意，白发颓龄才一至。阮哭穷途真可笑，孔小天下或如是。平生历览廓无碍，方称老怀疏不致。安能却妆住云霄，更不婆娑下平地。
山雨连秋懒出门，婵娟佳节更堪论。一年有限天知已，万里无云月返魂。淡影参差收海岳，清光浮动洗乾坤。拟凭樽酒相酬答，遮莫沈沈下别村。
人情节物自相关，强不悲秋亦恐艰。渐老身危生理索，凭高眼远暮天寒。树能长啸风前听，山亦多愁雨里看。陶写无他仗诗句，雁声砧杵倚栏干。
灯暗文书隔縠罗，寒欹竹枕倦吟哦。本来无事消魂得，作意撩人奈雨何。二十五声秋点冷，百千万绪客愁多。海山寂寞应如此，琴自无弦一放歌。
又是山寒水绿秋，年华冉冉鬓边流。一声孤雁人千里，三点寒更月半楼。宦海浮生成底事，骚人彻骨是长愁。天空地迥凄凉夜，一曲商歌一掉头。
秋来瑶海浴婵娟，天上人间又一年。有酒何妨三夜看，无云尚见九分圆。楼台迥忆仙游眼，村落遥思禁曙烟。斗柄衔山风露冷，归来清绝不成眠。
锦箨初开玉色鲜，烹苞葅脯尽称贤。绝能加饭非无补，浪说冰脾苦不便。一日偶无慵下箸，四时都有不论钱。寒儒气味都休问，准拟凌风作瘦仙。
平生心印久相传，出处穷通岂偶然。且把新诗斟别酒，莫将离恨恼衰年。步兵未必非奇士，太白惟知是谪仙。待我休官彭泽去，约君同老白云边。
十年宦海尘埃客，文墨于人有底功。天远宁知心匪石，官卑不许气如虹。唐虽未老行将老，衍不应穷究竟穷。何日得君天上去，收云拾雨借长风。
霜清玉洁紫微人，海水群飞蹭蹬频。首尾七年归剪拂，东西万里隔声尘。酒杯强遣愁中趣，药裹长随健里身。天远征鸿飞不到，登高极目更伤神。
风尘绵邈想怀家，为报平安向海涯。婿旧能诗鸣晓雁，儿初弄笔抹秋鸦。陶张蹇石真心腹，王蔡韦侯比辅车。更有梁山何小隠，要乘春涨别金华。
屡款卢仙贡玉堂，谷梨霜饱每分香。冰圆咀液凉疏齿，金醴吞甘浣热肠。误诮斧斤讹鲁简，骇听名字笑吴娘。好同火枣供嘉品，端比蟠桃味更长。
溪上居人三两家，竹篱斜插倚蒹葭。清流日暖鱼飞浪，静渚轻烟鸟印沙。鲙落霜刀分彩缕，酒倾玉碗泛琼花。因思故国园林约，默数归期定不赊。
寒花冷艳为谁发，霜露泠泠祇汝侵。弱质向人如有托，清香绝世本无心。会逢仙老收灵药，不用骚人费苦吟。十载岂无陶靖节，东篱萧索待知音。
笔阵词锋已破坚，深深帘幕度微烟。纷袍幸免催诗雨，堆案何堪造榜天。走马共知难看锦，得鱼自笑已忘筌。芙蓉岂待春风力，偶失知音勿断弦。
敢将蔬笋拟甘鲜，清瘦肥痴定孰贤。气味比僧从淡薄，支离似鹤要轻便。未随烟客登山屐，且辍江神饮马钱。一岁可能三百把，骨青髓绿配松仙。
麞牙鸭脚色相鲜，更遣逢迎酒圣贤。齐鲁大邦应自美，烟霞清兴岂相便。风神肯慢吹成竹，市老能教省直钱。早晚萧然文字饮，何须唤作地行仙。
马入寒林惊宿鸦，羸僮呵手怯霜华。已经残月路数里，知过安眠人几家。呖呖晓乌天外唱，疏疏烟树岭头斜。前程自谓明时近，不用孜孜苦叹嗟。
丹砂黄菊莫年须，清浄玄功世恐无。千里长源开地脉，数篙寒影落金枢。蛰龙雨气通沧海，丹凤秋风老碧梧。事业正应归鼎饪，更分清韵入冰壶。
晴色招人步晓江，牙牙瘦石水淙淙。断云作片元随伴，白鸟无群不着双。浄渚镜磨涵崛屼，飞涛云涌过艂艭。烟蓑雨笠吾将老，富贵心惭苦未降。
家山千里秋风客，搔首夜深寒雨窗。万古兴亡心一寸，孤灯明灭影成双。鬓边日月如飞鸟，眼底尘埃拟涨江。高枕欲眠眠不稳，晓钟迢递发清撞。
噎鸠唤雨恼秋魂，唾手笺天恨少文。卷去行云宜有主，放行飞海恐成群。蒙蒙遮眼寻山远，点点送愁缘竹闻。神女工夫遽如许，可能匝地洗妖氛。
宝勒香轮簇柳阴，宦游清味独沈吟。野云未散山头暗，春水初生岸脚深。万里松涛寒食泪，十年萍梗故园心。狂风又卷残红去，飞落谁家无处寻。
安用区区五斗为，竹篱茅屋唤人归。闭门高卧不通客，倚树长吟懒系衣。秋稻水干还筑圃，春蚕桑尽欲鸣机。山云野树吾家物，身瘦何妨道自肥。
河东河北塞烟长，谁作今年一苇航。已见五龙思自奋，似闻两虎却相伤。麟台君有青云路，蜗舍吾其白首郎。忧国忧家连梦寐，端知不复有他肠。
潇湘浓碧浸青天，千里人家接楚田。惜别正当归雁后，相思无奈落花前。江楼闲上云藏树，野渡初回月满船。看着行春驱五马，丝丝垂柳拂长鞭。
诗债迟迟不见还，只缘草赋动天颜。一挥可但难加点，三复何消更索斑。余力自知过我辈，新篇不合是君悭。风流来往无多日，肯与吾曹作两班。
宦海浮沈久倦游，一声云雁一襟秋。只今楚客多愁思，况是潘郎已白头。何处有山堪寄老，此时无月亦登楼。寸心或是孤云起，浩荡天涯不可收。
相别相逢总是天，朅来醉月又经年。君归已买三山马，我去仍求一水船。贫富勿论俱是梦，雨旸休问苦无田。中秋已过重阳近，频向离筵醉拍肩。
人间八九不如意，独坐萧萧愁绝时。空有此心谁领会，知余明月是襟期。婆娑寒影不知老，呼吸清光能疗饥。今夕不妨休见面，旱苗须雨一深犂。
炎薰五月只须臾，底事书生亦渡泸。午影风凉槐系马，晓岑云白杖挑壶。见闻幽谷鶑迁木，气类朝阳凤集梧。见说阿房曾有赋，声名速为诧东都。
路入丹霄起柂初，峡山晴色曙烟疏。海深南斗临天阔，江合西川直帝居。禁漏深寒参佩玉，御炉香暖散衣裾。遥知三接承恩罢，日影参差转玉除。
儒雅风流总不如，烝髦久合下旌车。黄堂报政瓜初及，宣室倾贤席已虚。楚树迎船春去尽，吴莲傍桨雨收余。留连物色题诗里，健步传呼有峻除。
昨夜风吹茅苇纷，今朝急雨洗崖痕。山山霞没江喧枕，树树鸠鸣云到门。隠几真心开暝照，翻书老膝痹危蹲。山居染得疏慵病，无复功名皓首论。
浦树江云晚杜门，史君书札问深村。忧愁彻骨妨诗律，赋咏开荒得酒樽。病肺可能供痛饮，濡唇亦足荷深恩。呼儿擎出随藤杖，洗盏开尝坐竹根。
门前剥啄遣儿譍，客是平生不识僧。檀施咄嗟贫未可，词场驰逐老犹能。识凌风月收孤思，乞与云山伴曲肱。我亦从来惭绮语，休将此段拟传灯。
年于鬓发最相干，又作新正一再看。懒共燕泥烘午霁，吟随鶑树涩朝寒。余生已分千人后，燥吻犹须百榼干。愁绝向来飞舄伴，萧然形影若为欢。
辟掠闲愁自不干，因春成老亦看看。花枝本自能时样，燕子从前有岁寒。酒著酡颜衰似健，杖扶沙步雨犹干。杜门何似频还往，藉绿簪红趁逐欢。
不容巴国恋深仁，使节朝驰诏墨新。山水两川奇胜地，典刑三晋老成人。使星正自临东井，卿月元来照紫宸。自是皋陶多迈种，归毘舜德咏臣邻。
已脱青衫付酒家，请君含笑岸乌纱。百年行见星星发，一醉须还岁岁花。令甲许人休吏卒，峰峦邀客上烟霞。龙山故事依然在，莫把风流让孟嘉。
萧辰俛仰及严冬，白发空云是至公。造雪不成天本恕，唤梅未醒句无功。可能人事无消长，只待天时有变通。节物相关愁似醉，一庭霜叶一窗风。
爱惜清秋预恐贫，岂堪时序过来频。待梅沽酒无多日，隔腊看春只并邻。俗薄连墙成异县，时难佳节是萧辰。望云还卜中兴日，溅泪乾坤一小臣。
正是园林花木衰，冰姿玉洁出疏篱。月中瘦影道傍见，江上寒香人不知。时节惊心非故物，簿书满眼欠新诗。碧云暮合关山远，拟折琼英寄所思。
不禁清瘦怯风霜，远信先凭驿使将。楼上笛声吹旧曲，鉴中人面学新妆。飘零院宇仍多思，点缀帘栊亦自香。留与春风共流转，凭谁试与祝东皇。
万仙同驾碧云翔，容与人间散异香。梅似前贤长隔世，酒真同气莫相忘。流鶑梦断惊风雨，落月魂销映雪霜。春暖日长无一事，飞花片片倚胡床。
烟云浩荡五湖身，老向风尘学问津。白发只应无奈若，青衫定是可怜人。草侵吟枕依依梦，花傍愁襟故故春。江上负暄樵牧晚，素书千里慰萧辰。
借问禅林景若何，半天楼殿冠嵯峨。莫言暑气此中少，自是清风高处多。岌岌九峰晴有雾，弥弥一水远无波。我来游览便归去，不必吟成证道歌。
骊珠三百照倾箱，一一都全味色香。道远鹤觞齐骑驿，雨多龙伯护津梁。蠲烦已笑冰无味，过眼仍同玉有光。报贶无他空觅句，更惭诗骨谢凌霜。
茅竹无钱结翠霞，归来栖止梵王家。夜窗听雨翻书叶，晓研凌霜注井花。已隔朱楼安管钥，独寻碧磵问津涯。芦帘纸帐门如水，兀坐蒲团事不赊。
来时趁作世情游，归去凄凉遣客愁。万事世间多反复，一生此地几春秋。天寒树老叶全脱，水落岸高溪不流。行路崎岖纵难料，江湖付与一孤舟。
道高清识自超殊，白璧黄金视若无。坐侧拥书皆是宝，望中森木尽为奴。朱帘画栋皆成俗，绿水青山可与娱。日有轻肥寻访去，每教留恋过残铺。
茅屋依云晚未收，一门山色倚寒流。戏檐黄雀惊弹剑，饮水鸟猿看放钩。醉卧落霞斜枕手，高吟晚日更昂头。朝廷莫问安边策，人在深山笑五侯。
山多豺虎水蛟鼋，万里归来只旧官。莫问苍生待君起，须知白发见亲难。高踪已逐飞鸿去，凡眼休将退鹢看。得句惊人须寄我，时时要看老波澜。